Resepi Cookies Peanut Butter 4 Bahan. Gaul Guna Sudu Je, Confirm Ranguplah!

“Teringin pulak nak cuba resepi cookies peanut butter ni, macam simple je tengok. Tak payah pakai tepung pun!”
Musim PKPB ni mungkin ramai yang ada masa untuk baking atau buat cookies dekat rumah.

Sambil dapat isi masa lapang, anak-anak pun boleh join sekali.
Lepas tu bolehlah makan sama-sama bila dah siap…

Jom kita tengok resepi cookies peanut butter oleh Nur Fatihah ini.

Memang simple tapi sedap sangat!
Resepi Cookies Peanut Butter 4 Bahan
Malam ni mulut craving nak makan manis, jadi nilah kerja kita mengcookies memalam ni..
Terhasillah cookies 4 BAHAN !
Cookies ni paling simple. Sebenarnya saya dah pernah cuba banyak kali.
Memang sedap tak tipu!!
Crunchy dan rasa manis masin peanut butter.
Kalau cicah dengan fresh milk memang nikmat sangat.
Pada yang nak cuba resepi cookies peanut butter ni, saya sharekan ya…

Bahan Yang Diperlukan
4 bahan di bawah ni adalah bahan utamanya. Wajib ada baru menjadi tau.

Gula Perang 1/2 cup
Peanut Butter 1 cup
Baking Soda 1 tea spoon
Telur 1 Biji

*Bahan extra : Chocolate Chip 1/2 cup (tak nak letak pun ok dah sedap cookies tu). Saya letak sebab anak memang suka. Rasa cookies pun extra crunchy.
Nota: Kalau nak mudah guna measurement spoon ni. Lagi senang. Confirm menjadi.

Cara Buat Peanut Butter Cookies 4 Bahan Paling Simple
1. Gula
Gula perang kalau tak nak manis ,kurangkan kepada 1/2 cup or 1/4 cup.
Ikut selera anak tekak kita ya!

2. Peanut Butter
Peanut Butter wajib letak. Tak kisahla jenama apapun.
Nak lagi sedap ambik yang extra peanut atau crunchy.

3. Telur
Lepas tu masuk telur sebiji!

4. Baking Soda
Baking Soda wajib letak, barulah mengembang cookies tu.

5. Choc Chip
Chocolate Chip ikut selera masing-masing.

Saya letak 1/2 cup je.
Kalau takut terlalu manis kurangkan gula perang kalau dah tambah chocolate chip ya.
6. Kacau
Ok sekarang kita kacau-kacau semua bahan tadi guna sudu je!
Tak payah susah-susah pakai mixer ke blender ke.

Kacau-kacau guna sudu!  Tak yah susah pakai mixer..😁
Posted by Nur Fatihah on Monday, October 12, 2020

Bila dah siap kacau macam nilah rupa dia.
Bila dah sebati,inilah rupanya… Macam ni pun dah sedap tau!
Belum bakar lagi… Lagilahh sedap tak boleh berhenti makan.

7. Bakar
Scoopkan dengan sudu dan gentel bulat-bulat. Letak bagi jarak sebab nanti dia akan mengembang..
Taklah dia berlaga dengan orang sebelah nanti…
Seeloknya lapik baking paper bagi tak melekat. Kalau tak nak lapik pun boleh.
Bakar pada suhu 200 selama 8 minit ja. Jangan lama tau.
Nanti rentung.
*Suhu dan masa ni kena memandai korang adjust ikut oven masing-masing. Lain oven lain adjustment dia..

Siap!
Haaa… dah siap pun.
Waktu ni baru keluar oven.

Terliur kan?
Yang meleleh tu, chocolate chip tapi sedap.

Saya suka bakar bagi garing sikit baru extra crunchy.
Mudah sangat kan?
Insha Allah semua orang boleh cuba resepi cookies paling simple ni.
Guna 4 bahan je, semuanya mudah nak dapat.
Jadi apa tunggu lagi.
Lepas ni bolehlah cuba resepi ni ya.

Kalau anda nak tengok lagi banyak resepi cookies paling mudah dan sedap, boleh tengok artikel di bawah ini:
[Resepi Biskut Cip Coklat Crunchy Ala Famous Amos. Sukatan Cawan, Tak Perlu Mixer]
[Resepi Biskut Choc Chip Ala Famous Amos ‘Confirm’ Jadi. Gaul Pakai Senduk Je]
[Resepi Biskut Nestum Choc Chip Yang Sangat Crunchy. Guna Sukatan Cawan, Mudah Je]
*Resepi cookies peanut butter ini dikongsikan oleh Nur Fatihah menerusi Facebook. Untuk maklumat lanjut dan sebarang pertanyaan, sila rujuk posting asal beliau di SINI.


Resepi Corn Dog Comel Bersama Caesar Salad Yang Mesra Poket

Kebiasaannya, paling murah boleh didapati harga seketul corn dog adalah 7 ringgit dan selebihnya mencecah 10 ringgit dan ke atas. Memang agak mahal mungkin kerana bahan-bahan yang terdapat padanya seperti mozzarella cheese.
Namun, boleh saja menyediakan corn dog di rumah dengan harga yang mesra poket sekiranya anda adalah peminat makanan ini. Malah, ianya enak digandingkan bersama caesar salad untuk jadikan ia hidangan yang lebih seimbang sebagaimana dikongsikan resepi oleh Puan Siti Hazneza Abdul Hamid.

Baca juga: Anak Rindu Air Tangan Emak Kongsi Resepi Mee Hoon Taucu, Doakan Kesihatannya
CORN DOG DIPADANKAN BERSAMA CAESAR SALAD SEBAGAI MAKANAN SEIMBANG!
Gambar: Hidangkan dengan stuffed puppies atau mini corn dog supaya menjadi hidangan lengkap.

Anak siapa suka makan corn dog? Atau diri sendiri yang suka?

Corn dog sebenarnya gabungan corn bread dengan hot dog (sosej). Asalnya dari Texas, Amerika Syarikat yang diperkenalkan oleh keturunan Jerman yang ada di sana.
Asalnya tiada dicucuk kayu. Kayu dicucuk kemudian untuk pengendalian makanan yang lebih bersih dan cara makan yang lebih selesa. Selang tahun dan masa, corn dog mula jadi makanan yang mesti ada di karnival-karnival (pesta ria) di serata Amerika.
Hari ini, corn dog bukan sahaja guna salutan corn bread tetapi pelbagai adunan lagi. Harga seketul corn dog paling murah saya pernah beli adalah tujuh ringgit, yang lain tu sampai lebih daripada sepuluh ringgit seketul.
Hendak buatnya tidaklah susah, Inshaa Allah. Harga pun lebih mesra poket.
Oleh sebab saya buat jenis comel-comel begini, ia juga dipanggil stuffed puppies (anak anjing sumbat). Eh, tak ada anjing terlibat.
Adunan corn bread yang dibuat lembik dan digoreng seperti cucur atau jemput-jemput dipanggil hush puppies (bukan jenama kasut, ya). Jadi apabila hot dog/sosej dimasukkan ke dalam adunan itu, jadilah stuffed puppies.
Corn bread asalnya guna corn meal tetapi saya ganti dengan suji. Jadi! Alhamdulillah. Saya padankan dengan Caesar Salad untuk jadikan makanan seimbang. Selamat mencuba.
RESEPI CORN DOG COMEL
BAHAN-BAHAN KERING:

1 cawan tepung gandum.
¾ cawan suji halus.
1 sudu teh garam/ secukup rasa.
1 sudu teh serbuk penaik.
1 sudu teh daun parsley kering.
Secubit rosemary (jika mahu).
Secubit gula (jika mahu, saya tidak letak).

BAHAN-BAHAN B:

Sebiji telur.
1 cawan susu.

CARA PENYEDIAANNYA:

1. Gaul rata bahan-bahan kering A. Sementara bahan-bahan B dipukul ringan.

2. Tuang adunan bahan B ke dalam bahan kering A dan kaup-kaupkan. Jangan aduk terlalu agresif.

3. Bahagi dua jika hendak ada versi pedas seperti saya. Masukkan adunan ke dalam bekas yang dalam seperti mangkuk dalam atau gelas untuk memudahkan kerja menyalut berikutnya.
4. Untuk yang lebih pedas, saya hiris sebiji cili padi hijau dan sebiji cili padi merah. Bukan sahaja pedas tetapi juga cantik.

5. Empat batang sosej dibelah empat memendek. Jika mahu corn dog yang besar, tidak perlu potong.
6. Gaul dan golek-golekkan dalam tepung gandum.

7. Masukkan dalam adunan corn bread/ hush puppies.
8. Pusing-pusingkan sosej supaya seluruhnya bersalut adunan corn bread.

9. Goreng dalam minyak panas sehingga garing.
RESEPI CAESAR SALAD

BAHAN-BAHAN A:

2 pokok salad romaine.

BAHAN-BAHAN B (KUAH SALAD DRESSING):

¼ cawan mayonis.
1 sudu teh serbuk lada hitam.
½ sudu teh garam/ secukup rasa.
1½ sudu teh oregano/ mixed Italian herbs.

CARA PENYEDIAANNYA:

1. Potong kasar, basuh dan toskan air salad romaine.
2. Tambahkan 2 sudu makan cuka atau jus lemon pada bahan-bahan B.
3. Tambahkan 1-2 ulas bawang putih yang dicincang halus atau dilenyek.

4. Gaul rata. Rasa dan tambah perisa (garam, lada, cuka atau bawang putih) jika perlu.
5. Gaulkan daun salad romaine dengan kuah salad.
Sumber: Facebook Siti Hazneza Abdul Hamid via Masak Apa Hari Ni..(MAHN)


Siap Boleh Tarik Cheese Tak Putus-Putus, Ini Resepi Corn Dog Viral Anda Kena Try!

Memikirkan menu makanan yang menarik untuk anak-anak bukanlah sesuatu yang mudah. Tambah pula jika anak-anak merupakan seorang picky eater, makin susah tugas si ibu untuk menggalakkan anak makan. Jika kita lihat, makanan seperti sosej dan keju antara yang menjadi kegemaran mereka. Jadi, bagaimana untuk anda olehkan makanan sebegini supaya menjadi menarik untuk mereka?
Corn Dog merupakan antara makanan ringan yang menjadi kegilaan anak-anak. Kalau pergi ke pasaraya besar, pantang nampak corn dog, pastinya mahu satu ke tiga cucuk. Lari bajet mak ayah! Oleh itu, salah satu caranya adalah anda boleh buat sendiri corn dog ini di rumah dan ternyata lebih jimat. Macam mana? Jom kita ikut resepi di bawah.

BAHAN-BAHAN YANG DIPERLUKAN UNTUK BUAT CORNDOG
Malam tadi menu western. So kita buat ala-ala Corndog yang viral itu. Serioussssly sedap. Sebab tu lah “harga” dia pun sedap. Kat luar orang jual rm10-rm15 sebatang. Tapi affordable lah kot sebab nak buatnya renyah sikit dan bahan mentahnya mahal…so….memandangkan 1 btg tidak cukup…maka nya..kita buat sendiri je..jadi bertambah sedap sebab leh mkn banyak kali. Hehehe. Selamat mencuba.

-Mozarella cheese-potong mcm dlm gmbr

-Sausage
-Lidi
-Adunan tepung(tepung gandum,garam,gula,b.powder,air) resepi yg tepat..tgk kat rujukan saya tu ea. X ingat brp sukatan nya.
-Bread crumb.
-Sedikit kerajinan.
-Minyak utk deep-fry.

Cara-cara membuat Corn Dog
1. Gaulkan tepung gandum bersama gula, serbuk penaik dan juga garam.

2.Masukkan telur dan juga susu segar. Kacau sehingga sebati.

3.Masukkan adunan ke dalam cawan yang tinggi supaya mudah untuk mencelup sosej.

4.Salutkan sosej dengan keju dan cucuk dengan lidi.

5. Sejukkan sosej ke dalam peti sejuk lebih kurang 20 minit.

6. Celup sosej yang telah sejuk tadi ke dalam adunan tepung. Kemudian salutkan pula dengan serbuk roti dan terus goreng di dalam minyak yang panas sehingga garing.

*Meleleh-leleh cheese tu!
Sumber : Alia Nella


Resepi Biskut Cornflakes Crunchy Chocolate Chips Viral, Mesti ‘Laku Keras’ Raya Nanti!

“Raya dah nak dekat! Biskut raya apa nak buat cepat ni?”
Sedar tak sedar Ramadhan hampir melabuhkan tirai dan Syawal bakal menjelma. Walaupun suasana sambutan Aidilfitri kali ini agak berbeza dari yang lepas, aktiviti membuat kuih raya tidak ditinggalkan. Bagi anda yang merupakan penggemar kuih raya pasti tidak terlepas menjamah biskut cornflakes kan? Jadi, apa kata kali ini anda ubah sedikit resepi biskut cornflakes tersebut menjadi lebih crunchy bersama chocolate chips. Mesti laku keras!

Resepi Biskut Cornflakes Crunchy Chocolate Chips
Jom buat biskut cornflakes crunchy ni, senang sangat tau. Boleh ajak anak-anak buat sekali. Tahun lepas dah pernah share resepi tapi tahun ni Cik Tom tambah chocolate chips, ikut selera anak-anak pulak.
Bahan-bahan

250g buttercup atau boleh guna planta

1 cawan gula aicing
1 sudu kecil esen vanila
3/4 cawan tepung jagung
2 cawan tepung gandum
Cornflakes secukupnya ( Cik tom letak dalam 3 cawan, kasi ramas sikit ye)
Chocolate chips
Chocolate rice (optional)
Almond cincang (optional)
Cara-cara
• Kacau sebati butter, gula aicing dan esen vanila. Guna senduk je. Jangan pukul sampai kembang.

• Kemudian masukkan tepung jagung dan tepung gandum sikit-sikit ye. Tak payah ayak bagai. Kacau sebati. Adunan memang lembik ye, jangan panik.

• Masukkan cornflakes, chocolate chips dan almond, gaul sebati.

• Sudukan adunan atas loyang yang dah disapu butter/ planta. Nak cubit-cubit guna jari jemari pun boleh. Lepastu nak golek-golekkan dalam baki cornflakes yang ada pun terserah dong. Bisa aja.

• Jarakkan sikit ye, biskut akan mengembang. Tapi dia punya kembang tu biasa-biasa je sebab kita tak guna soda bikarbonat dan baking powder.

• Sebelum tu, boleh panaskan oven dulu ye dalam 5-10 minit. Kemudian baru boleh bakar biskut kita, suhu 160’c masa 20minit atau ikut oven masing-masing ye (api atas bawah).

* Mula-mula keluar dari ovan biskut memang lembut, lepastu baru akan keras. Sejukkan dulu baru susun dalam balang.

Selamat mencuba!
Sumber: Nurul Syuhada Che Din


Resepi Honey Butter Cornflakes Yang Tak Melekit, Lebih Rangup & Tak Muak

Sepanjang kita berada dalam bulan Ramadan, bukan sahaja resepi menu-menu utama seperti nasi dan lauk pauk akan dicuba malah resepi biskut raya pun mesti menjadi pilihan. Walaupun banyak kuih raya dijual di pasaran, namun ramai dalam kalangan kita masih memilih untuk buat sendiri di rumah bersama keluarga.
Antara kuih raya yang menjadi pilihan ramai adalah cornflakes madu kerana rasanya yang manis dan garing. Memang sedap! Tetapi, ada juga yang kurang menggemarinya kerana agak melekit dan boleh muak kerana terlampau manis. Jadi, anda yang tidak sukakan kuih raya melekit itu, boleh cuba pula Honey Butter Cookies Cornflakes yang pastinya tidak muak.

Resepi Honey Butter Cornflakes
Lain sikit dari cornflakes madu yg biasa tu. Anak-anak lebih suka yang ini. Tak melekit, lebih rangup dan tak muak.
Bahan-bahan:

-250g butter (saya pakai buttercup je)

-3 sb madu
-1 biji kuning telur
-3 sb susu pekat manis
-1 cawan gula halus
-500g cornflakes
1. Pukul gula dan butter hingga kembang. Masukkan telur, susu dan madu, pukulkan lagi.

2. Gaulkan bersama 500gram cornflakes

3. Gaul sebati. Gunakan bekas yang banyak untuk adunan banyak.

4. Masukkan ke dalam cup, tabur warna warni. Bakar pada suhu 180 celcius selama 15 minit atau sehingga garing.

5. Siap!

*Boleh buat untuk Raya!
Sumber: Nina Diana


Resepi Cornflakes Telur Masin (Salted Egg Crispy Cornflakes), Kuih Raya Laku Keras!

Cornflakes Telur Masin atau Salted Egg Crispy Cornflakes merupakan kuih raya yang mudah untuk disediakan. Resepi cornflakes ini hanya memerlukan beberapa bahan sahaja dan kacau di atas kuali, sebelum dibakar ke dalam ketuhar.
Mudah bukan? Justeru itu, bagi menambah kemeriahan kuih raya di rumah, molek kiranya jika anda membuat cornflake ini dengan mengikuti perkongsian resipi dari Puan Nornahar Akhmar.

Baca juga: Berita Baik Untuk Orang Diet! Rupanya Nasi Sejuk Dapat Kurangkan Nilai Kalori Tetapi…
RESEPI CORNFLAKES TELUR MASIN

Ini yang jadi laku keras nanti. Dah siap kena ‘sorok’. Kalau tak, ermmmmm memang tak sempatlah nak simpan dalam balang kuih raya.

RESEPI SALTED EGG CRISPY CORNFLAKES
BAHAN-BAHAN:

400gm butter
15 tangkai daun kari
15 tangkai cili padi merah
15 tangkai cili kering
150gm serbuk telur masin
1kg cornflakes

LANGKAH-LANGKAH:
1. Masukkan butter ke dalam kuali yang telah dipanaskan. Kacau sehingga ia cair.
2. Kemudian, taburkan daun kari di atasnya dan kacau hingga sekat.
3. Jangan lupa masukkan pula cili padi merah dan cili kering yang telah dihiris dan gaul rata lagi.
4. Setelah itu, masukkan serbuk telur masin. Pastikan ia dikacau sehingga sebati.
5. Kacau ia hingga berbuih.
6. Barulah masukkan cornflakes ke dalam kuah yang telah dimasak tadi.
7. Tutup api dan gaul sebati.
8. Terakhir sekali, bakar dalam oven pada suhu 150 selama 5 minit.
Dah siap! Ha jangan lupa, cepat-cepat masuk dalam balang kuih dan ‘sorokkan’. Selamat mencuba!
VIDEO PENUH:

Sumber: Facebook Nornahar Akhmar via Masak Apa Hari Ni..(MAHN)


Resepi Crab Croquette Viral, Crispy Di Luar Creamy Di Dalam!

Sudah pasti anda yang seringkali lihat di laman media sosial, ramai yang berkongsikan pelbagai jenis resepi sempena PKP. Selain dari kerja dari rumah, inilah masanya juga untuk anda mengasah bakat dengan mencuba resepi-resepi baharu. Salah satu menu viral yang anda boleh cuba adalah Crab Croquette yang kelihatan seperti bebola tapi isi di dalamnya adalah isi ketam!
Artikel berkaitan: Lebih 19k Perkongsian, Ini 8 Koleksi Menu Ekspres PKP Guna Air Fryer

RESEPI CRAB CROQUETTE VIRAL
-1 biji bawang besar Holland
-Butter

-Tepung gandum

-Susu
-Isi ketam aka crabsticks
-Secubit garam
-Secubit lada sulah
-Telur ayam
-Breadcrumbs secukupnya
1.First sekali , rebuskan isi ketam sekejap. Masukkan dalam mangkuk, letak bawang merah didadu dan hirisan daun bawang. Gaulkan kesemua tadi, dan letakan satu ketul kiub pati ayam. Dan gaulkan lagi sampai dah hancur kiub pati ayam.

2.Biarkan disitu , sekejap . Kita buat creamy dia pulak.

3.Pastikan, ada 3 bahan ni yee . Tepung gadung , susu full cream dan butter cup.

4.Panaskan , half butter sampai cair.

5.Masukan tepung gadung, dalam 3-4 sudu. Dan kucarkan sampai bagi pekat.

6.Masukkan pulak, sedikit susu full cream. Dan kucarkan bagi sampai pekat ye.

7.Ok masukkan , bahan utama tadi .

8.Gaulkan , bagi rata dengan creamy tadi .

9.Ok ni bahan terakhir . Telur + dan serbuk roti .

10.Bentukan isi ketam , bagi bulat macam ni. Lepastu celupkan dalam telur, dan celupkan pulak dalam serbuk roti. Ulang 2 kali ye celupan tu. Supaya nanti bebola lebih padat, dan tak pecah.

11.Ok siapp , dah yang dicelup telur dan serbuk roti.

12.Sejukan dalam 1-2 jam, supaya nak goreng nanti dah tak lembik macam ni.

13.Panaskan minyak, pastikan minyak betul betul panas Ye . Baru gorengkan . Bila dah nampak garing keemasan, angkatkan dan hidangkan.

14.Tengok ni isi dlm, so creamyy. So shedapp wey!

Selamat mencuba!
Sumber: Khyra Amanda


Resepi Crab Rangoon Viral, Memang ‘Sedap Teruk’!

Sebut sahaja resepi pasti banyak resepi yang viral di laman media sosial dikongsikan oleh orang ramai. Ada yang menjadi dan ada juga yang tidak menjadi. Baru-baru ini viral di laman Tiktok tentang resepi crab rangoon yang mendapat berjuta-juta tontonan.
Oleh itu, ini merupakan resepi crab rangoon yang anda boleh cuba kerana sangat sesuai dimakan oleh seisi keluarga. Tengok pun terliur!

Baca juga: Resepi Crab Croquette Viral, Crispy Di Luar Creamy Di Dalam!
RESEPI CRAB RAGOON VIRAL
Bahan-bahan:

-Cream Cheese

-Crabstick
-Daun Bawang
-Garlic
-Minyak Bijan
-Garam
-Kulit wantan
-Banyak mana i main agak-agak je.
CARA-CARA
1. Potong bawang putih, daun bawang dan isi ketam sehingga halus.

2. Kemudian, masukkan ke dalam bekas dan gaul bersama cream cheese. Masukkan sedikit garam.

3.Kemudian, gunakan kulit wantan. Kepalkan inti yang digaul tadi dan masukkan ke dalam kulit wantan. Bentukkan.

4. Seterusnya, goreng kulit wantan tadi dalam minyak panas sehingga warna keemasan.

5. Siap! Hidangkan bersama sos cili.

VIDEO PENUH:

https://media.siraplimau.com/2022/01/Snaptik_7051587260692679963_amirul-zikri.mp4
Sumber: Tiktok @amirulzikryyyyy


Puas Cari Tak Ada Stok, Ini Cara Buat Cream Cheese Homemade Guna 3 Bahan Mudah Je

Sekarang ni ramai yang complaint kata cream cheese asyik tak ada stok je kan?
Terbantut hasrat nak buat roti Korea viral, cheese cake dan sebagainya.

Apa kata kita cuba resepi cream cheese homemade yang mudah oleh saudari Dee Diana Haser yang dikongsikan melalui Facebook. Mudah sangat rupanya, guna 3 bahan je!
Ini resepi cream cheese homemade yang peminat cheese mesti cuba ya.

Resepi Cream Cheese Homemade Mudah Guna 3 Bahan Je
Hari tu susah hati tak jumpa cream cheese kan.

Jom kita buat sendiri, settle masalah.
Lepas ni bolehlah nak buat roti korea garlic Cheese tu.
Nak buat kek pun tak ada hal.
Saya belajar dari internet je, terima kasih kepada Youtube.
Jom tengok bahan-bahannya di bawah.
Bahan-bahan

1 liter susu full cream* jenama apa tak kisah
4 sudu makan lemon @ cuka
1 sudu kecil garam

*Untuk 1 liter susu dapat 1 cawan cream cheese.
Cara-cara
1. Didihkan Susu
Mula-mula masukkan susu ke dalam periuk dan masak susu hingga mendidih.
Kemudian bila dah mendidih, kecilkan api.

2. Masukkan Lemon / Cuka
Seterusnya kita masukkan lemon atau cuka.
Kacau hingga nampak mengental seperti susu basi.
Lepas dah kental tu bolehlah matikan api.

3. Tapis
Sekarang kita tapis pepejal susu tu dengan menggunakan penapis teh.
Boleh tambah garam sikit, ikut kita agak-agak nak masin macam mana.

4. Pukul Dengan Mixer / Blender
Akhir sekali pukul dengan mixer atau blender hingga dapat tekstur berkrim.
Inilah contoh hasilnya.

Dah siap dah cream cheese homemade kita.
Bolehlah guna untuk masakan atau untuk baking.
Mudah kan?
Nota
Rasa dia mungkin taklah sama 100% macam kilang buat. Sebab nama pun homemade kan
Tapi bagi saya hampir sama sebab ada rasa cheese. Lepaslah untuk makan sendiri.
Cuma orang yang berniaga yang nak jaga kualiti barang tu lebih baik beli kecuali dah biasa buat.
Selamat mencuba!

Kredit resepi : Dee Diana Haser


Resepi Cucur Durian Gebu Lembut, Inti Durian Cair Di Mulut. Sekali Makan Tak Boleh Stop

“Teringinlah nak rasa cucur durian tu, orang kata sedap. Tapi mana nak cari, sebab durian ni biasanya limited edition jugak.”
Kalau tiba musim durian, macam-macam produk masakan berasaskan durian kita boleh jumpa. Contohnya aiskrim durian, durian crepe, kek durian dan bubur serawa durian.

Tapi mungkin kita tak biasa makan cucur durian atau jemput-jemput durian lagi kan?
Haa, di sini kami nak kongsikan resepi cucur durian oleh Erah Syahirah.

Memang gebu dan sedap tau. Tengok rupa pun dah boleh rasa nak makan sekarang jugak!

Jom tengok resepi cucur durian di bawah ni.
Resepi Cucur Durian Gebu Dan Sedap
Inilah yang ore kelate panggil ‘jeput duye’. Yang mana suka makan tu mesti tahu jemput-jemput durian atau cucur durian.
Saya nak kongsikan resepi oleh Umi tercinta saya.
Ada teknik yang saya sertakan dekat video di bawah ni sekali macam mana nak bagi bentuk bulat-bulat gitu.
Senang je nak buat sebenarnya.
Ini saya senaraikan bahannya terlebih dahulu.
Bahan-bahan

Tepung gandum 1 kg
*Telur 2 biji
*Gula 2 sudu
*Garam 1 sudu
*Mauripan 1 paket (bancuh dengan air suam)

Bahan Inti

Isi durian
Gula (ikut suka banyak mana)

Cara-cara
1. Campur Bahan
Mula-mula sekali campurkan semua bahan bertanda* di atas.
Gaul sebati dan tunggu hingga kembang.
2. Masukkan Tepung
Kemudian masukkan tepung dan air secukupnya. Agak-agak, bubuh sikit-sikit supaya tak banyak sangat dan jangan kurang sangat.
3. Rehatkan Adunan
Rehatkan adunan kejap. Tunggu dalam 1 jam.
Sementara tu boleh sediakan isi durian yang dibuang biji untuk dibuat inti.

4. Bubuh Inti & Terus Goreng
Lepas adunan tu dah direhatkan, kita bolehlah siapkan kuali dan panaskan minyak.
Sambil tu bubuh inti durian dan bila minyak dah panas terus goreng.
Ini cara saya bubuh inti dan goreng dalam kuali.

Resepi cucur durian
Mungkin ada orang guna cara lain, terpulanglah nak ikut yang mana.
Siap!
Macam nilah hasilnya yang ditunggu-tunggu. Wangi semerbak bau durian!

Memang sedap rasa lemak manis. Serius tak boleh berhenti makan.
Jadi apa lagi, kenalah cuba resepi ni terutamanya masa musim durian. Nanti waktu lain dah susah pulak nak jumpa durian kan?
Selamat mencuba!

*Resepi cucur durian ini dikongsikan oleh Erah Syahirah menerusi Facebook. Ia telah disunting dan diterbitkan semula dengan kebenaran. Untuk sebarang pertanyaan atau maklumat lanjut, rujuk link post asal di SINI.


Resepi Cucur Ikan Bilis Paling Simple, Rangup & Bulat-Bulat

Siapa suka makan cucur ikan bilis? Memang sedap dijadikan hidangan makan petang dan dipadankan dengan teh panas. Tapi anda perasan tak, bila buat sendiri cucur ikan bilis di rumah, cucur tersebut tak bulat dan leper sahaja. Kenapa ya?
Sebenarnya, ada satu teknik yang anda perlu cuba untuk menghasil cucur ikan bilis bulat seperti beli di kedai. Nak tahu tekniknya macam mana? Kena ikuti perkongsian resepi cucur ikan bilis paling simple di bawah. Mudah! Hanya beberapa bahan sahaja diperlukan. Jom cuba…

Baca juga: Rupanya Ini Rahsia Goreng Ikan Bilis Rangup & Tahan Lama, Baru Tahu!
RESEPI CUCUR IKAN BILIS PALING SIMPLE, RANGUP & BULAT-BULAT

Saya nak share resepi cekodok paling simple tapi rasa die rangup di luar,l embut dan berongga di dalam. Anak-anak pun suka dan bahan pun mudah sahaja. Jom cuba!

Bahan-bahan:

4 sudu tepung gandum
Air panas secukupnya
Air biasa secukupnya
Garam
Kucai
Ikan bilis

Cara penyediaan:
1. Yang ni paling penting iaitu 4-5 sudu tepung gandum.

2. Air panas menggelegak, curah dalam tepung tadi perlahan-lahan. Kacau dengan sudu cepat-cepat sambil campur air biasa.

3. Pastikan tekstur seperti kanji.

4. Masukkan garam, masa ni bancuhan suam-suam, garam mudah larut.

5. Ok mula nak buat bancuhan, curah tepung ikut banyak mana kita nak buat cucur.

6. Saya masukkan daun kucai yang halus tu sebab baunya sangat wangi.

7. Saya masukkan ikan bilis, boleh je nak masukkan apa-apa ikut cita rasa masing-masing. Kacau sebati.

8. Bancuh sampai jadi macam ni. Tak pekat sangat,t ak terlalu cair, lebih kurang doh yang senang dijemput sebab nak bagi bentuk bulat-bulat.

9. Jemputkan ke dalam kuali, pastikan masa mula-mula nak jemput tu basahkan tangan supaya tak melekat.

Goreng sehingga keperangan dan sedia untuk dihidangkan. Anak-anak pasti suka!

Selamat mencuba!
Sumber: Facebook Akma Razali


Cara Buat Cucur Jawa Tradisional ‘Legend’, Jom Cuba Resipi Ini, Memang Padu Rasa Dia!

Mungkin ada yang pernah melihat sejenis kuih tradisional yang dijual di pasar malam atau bazar Ramadan, kelihatan seperti bertopi bukan? Inilah yang dipanggil cucur jawa atau cucur penyaram yang masih mendapat permintaan ramai dan tidak ketinggalan zaman. Tapi, kalau tiba-tiba teringin nak makan di rumah, ada tak resepi cucur jawa yang sedap?
Jangan risau kalau teringin dan tak jumpa bila dicari di pasar malam, anda dah boleh buat sendiri cucur jawa ini di rumah kerana bahan-bahan yang diperlukan pun mudah didapati. Jom try!

Baca juga: Oven Rosak Bukan Masalah Nak Buat Biskut Raya, Jom Buat 11 Biskut Ini, Tak Perlu Bakar Pun!
RESEPI CUCUR JAWA GULA MERAH KUIH LEGEND!

Bahan-bahan:

-2 cawan tepung beras cap 3 gajah (erawan brand)
-2 cawan tepung gandum cap ros
-1 cawan gula merah hancur
-1 cawan gula putih (boleh kurangkan kepada 3/4 cawan sahaja)
-2 1/4 – 2 1/2 cawan air (ikut kesesuaian)
-2 helai daun pandan
-1 sudu teh garam
-Minyak untuk menggoreng
Cara membuatnya:

1.Masak gula merah dan gula putih dengan air sehingga gula larut. Boleh letak daun pandan untuk lebih wangi. Tapis dan biarkan seketika (suam).
2.Satukan tepung gandum dan tepung beras, garam, tuang air gula merah tadi sedikit-sedikit dan adun sebati. Jika adunan nampak masih kental boleh ditambah air sedikit-sedikit sahaja sehingga dapat adunan yang cantik. (Tidak terlalu cair tidak terlalu kental).
Tapis adunan kedalam bekas supaya adunan halus sekata. **Tips: Whisk adunan sehingga timbul bubble-bubble atau timbuk menggunakan senduk pun boleh. Baru diperap.
3.Tutup bekas adunan dan perap pada suhu bilik minimum 4 jam. Boleh digoreng. Nak lebih cantik perap semalaman esok pagi digoreng. (Boleh juga diperap didalam peti ais)
4.Guna kuali yang sedikit dalam, tuang 1/2 cawan minyak dan gunakan api yang perlahan sahaja. (api kecil).
5.Tuang adunan perlahan dan biarkan ia masak dan membentuk seperti bersarang sehingga habis baru dibalikkan.

Nota:Semasa menggoreng jika ia menjadi serat-serat, bermakna adunan yang cantik.Hasilnya kuih menjadi renda/ropol topi yang cantik,ringan,rangup di bahagian tepi dan lembut di dalam.
Sumber: Leeina Qaliena


Lebih 5K Perkongsian Di FB, Ini Resepi Masalodeh ‘Homemade’ Rangup Diluar Gebu Di Dalam!

Kuih masalodeh atau juga dikenali sebagai vadey yang merupakan kuih tradisi masyarakat India namun digemari oleh seluruh rakyat Malaysia. Jika dimakan panas-panas, memang tak dinafikan kesedapannya! Jadi, wanita ini kongsi resepi ‘homemade’ masalodeh yang sedap dan memang senang nak buat!
RESEPI MASALODEH / VADEI

Kacang dhal yang sering digunakan dalam masakan masyarakat India ada dua jenis. Iaitu kacang dhal yang berwarna kuning dan warna putih yang lebih halus. Untuk vadei ini kebiasaannya menggunakan kacang dhal berwarna kuning. Kuih ini selalu dijual dikaki jalan untuk kudap-kudapan minum petang.
BAHAN-BAHAN:

1.Kacang dhal

2.Halia
3.Bawang putih
4.Jintan manis
5.Bawang merah
6.Cili Kering
7.Daun Kari
8.Garam
CARA-CARA:
1.Rendamkan kacang parpu/kacang dhal semalaman. Basuh elok-elok dan toskan untuk keringkan.

2.Blend kacang dhal tadi menggunakan blender bahan-bahan kering. Blend hingga teksturnya ada yang halus dan ada yang kasar.

3.Tumbuk kasar halia, bawang putih dan jintan manis.
4.Hiris bawang merah, cili kering dan daun kari.

5.Campurkan kesemua bahan tadi ke dalam kacal dhal. Masukkan garam secukup rasa untuk perasakannya.
6.Gunakan senduk yang bulat untuk bulatkan kuih anda.

7.Masukkan ke dalam minyak panas dan goreng hingga kekuningan. Dah siap! Rangup, mudah & sedap!

Sumber: Jamilah Jamaludin


Resepi Cucur Ketam Crispy Viral, Confirm Licin Anak Makan!

Hidangan menu petang sering dihidangkan biasanya cucur udang atau cucur ikan bilis dan pasti licin dimakan oleh anak-anak kerana kerangupan dan dicicah pula dengan sos.
Kalau anda bosan dengan hidangan tersebut, apa kata anda cuba satu kelainan dan resepi baharu iaitu cucur ketam crispy seperti perkongsian Puan Cik Dayang Zuhaila di laman Facebooknya. Jom cuba!

Baca juga: Cara Buat Ikan Rebus Homemade, Boleh Frozen Berbulan-Bulan!
RESEPI CUCUR KETAM CRISPY VIRAL, CONFIRIM LICIN ANAK MAKAN!

Tiba-tiba tengok gambar ni teringin pula nak makan cucur ketam crispy. Bayangkan makan panas-panas waktu petang cicah pula dengan sos. Fuhhh. Kalau budak-budak jenis tak suka makan sayur. Tak letak sayur pun tak apa. Tapi tak umphh la.

Bahan-bahan diperlukan:

– 500g tepung gandum
– 250g/1paket fillet ketam (dipotong lebih kurang 1inci)
– 1 biji bawang besar (dihiris nipis)
– 100g taugeh
– 100g karrot (disagat)
– 50g daun kucai
– 2 cawan air
– 1 1⁄2 tsp baking powder
– Garam & gula
– Secukup rasa dan minyak secukupnya
Cara penyediaan:

1. Satukan kesemua bahan di atas dan kacau rata.
2. Kemudian masukkan air dan kacau sehingga adunan sebati. Adunan mesti lah tidak terlau cair dan tidak terlalu pekat. Kalau pekat boleh tambahkan air.
3. Perapkan adunan sekejap lebih kurang 20minit.
4. Panaskan minyak. Gorengkan cucur sehingga keperangan dan masak dengan menggunakan api yang sederhana.
5. Sedia untuk dihidang. Rangup diluar. Lembut didalam.
*Anggaran untuk 5-6orang makan. Masa penyediaan lebih kurang 25minit.

Selamat mencuba!
Sumber: Facebook Cik Dayang Zuhaila


Cuma Guna Tepung Gandum & Gula, Ini Cara Buat Cucur Manis Stick Ala Churros. Sedap!

Wah, nampak macam sedap je cucur manis ni kan? Rupanya nak buat tu mudah sangat.
Paling tak sangka, cuma guna tepung gandum je sebagai bahan utama tau. Bahan sampingannya pula cuma gula, garam dan minyak masak. Serius! Tak pakai telur, tak pakai baking soda semua tu.

Bila makan tu memang gebu di dalam, rangup di luar. Fuh, kejap je licin.
Menarik kan?

Jom tengok resepi cucur manis stick ala churros yang dikongsikan oleh E-mah Najmah ini.

Resepi Cucur Manis Stick Ala Churros. Simple Sangat Tapi Confirm Sedap!
Petang-petang macam ni bila tiba-tiba anak kata dia lapar, mak laju ke dapur selongkar barang.
Tengok-tengok yang ada cuma tepung gandum je. Bukan main ligat kepala mak fikir nak masak apa. Maka terjadilah…
Cucur manis sticks!
Buat bentuk sticks ni senang, cucur tak akan jadi herot petot. Taklah malu sangat nak bagi laki makan.
Anak-anak pulak rasa macam churros katanya… Hehe. Laju habis dik. Sedap makan petang-petang ni, lagi-lagi kalau hujan. Perghh layannn!
Di sini saya kongsikan resepinya.
Bahan-bahan

2 cawan tepung gandum
2 cawan air
3-4 sudu besar gula
1 sudu besar minyak masak
1 sudu kecil garam

Cara-cara
1. Masak Air Gula
Mula-mula, didihkan air dan masukkan gula, garam dan minyak masak.
Tunggu sampai gula dan semua bahan tu larut. Bila dah mendidih tutup api.

2. Tuang Air Gula Ke Dalam Tepung
Kemudian, masukkan tepung gandum tadi dalam bekas yang sesuai.

Saya guna tepung gandum cap Ros setakat ni memang terbaik kejadiannya. Kadang-kadang jenis lain dia jadi lembik sikit.
Ok lepas tu tuangkan air gula yang kita masak tadi ke dalam tepung. (Tuang masa panas-panas tau)

3. Gaulkan
Gaulkan bagi rata guna sudu / senduk sebab masa ni dia panas lagi.
Lepas tu tunggu suam sikit baru kita uli-uli guna tangan bagi rata dengan air gula tadi dan bentukkan doh.

4. Bentukkan Doh
Begini rupanya bila jadi doh.
Sepatutnya doh ni dah tak melekat dekat tangan ye.

5. Bentukkan Sticks
Seterusnya bolehlah bentukkan panjang-panjang jadi sticks macam ni.
Ikutlah nak panjang dan besar mana boleh agak-agak.

6. Goreng
Akhir sekali panaskan minyak dan goreng macam biasa.
Guna api sederhana.
Balik-balikkan dan goreng sampai perang.

Siap!
Dah siap dah… Macam nilah rupa cucur manis sticks ni.

Tengok isi dalamnya. Memang lembut je dekat dalam. Rangup di luar. Makan pulak masa panas-panas… Fuh!

Makan kosong macam tu lawan dengan kopi atau teh pun dah sedap.
Tapi ikutlah citarasa masing-masing nak makan dengan apa. Sos coklat ke, nak tabur cinnamon powder ke. Saya cicah sos Thai pun sedap. Hehe.

Simple sangat kan? Bila-bila pun boleh buat.
Guna tepung gandum je pun. Mesti kejap je dah licin.
Selamat mencuba!
*Resepi cucur manis stick ala churros ini dikongsikan oleh E-mah Najmah menerusi Facebook. Ia telah disunting dan diterbitkan semula dengan kebenaran. Sebarang pertanyaan atau maklumat lanjut berkaitan resepi ini, boleh rujuk post asal beliau di SINI.


7 Resepi Cucur Paling Sedap Dan Senang Nak Buat Di Rumah, Sejuk Pun Montel Lagi!

Cucur merupakan juadah sarapan atau minum petang yang paling mudah untuk dibuat serta mengenyangkan. Namun, walaupun dirasakan mudah, ramai juga dalam kalangan kita yang mengalami kesukaran untuk buat cucur bulat-bulat elok dan sedap dimakan. Idea nak buat cucur apa pun tak ada jadi kenalah cari resepi cucur apa yang boleh dibuat kan?
Untuk anda yang masih lagi tercari-cari idea resepi cucur dan bahan-bahan yang betul supaya cucur menjadi rangup dan gebu, berikut merupakan 7 resepi yang boleh dijadikan panduan!

Baca juga: Rupanya Ini Cara Pilih Ketam Isi Penuh Supaya Tak Hampa Setiap Kali Makan, Barulah Puas!
7 RESEPI CUCUR PALING MUDAH BUAT UNTUK SARAPAN & MINUM PETANG
1.Resepi Jemput Kelapa

Ranggup di luar, lembut dan lemak di dalamnya.
Bahan:
2 cawan tepung (saya guna tepung naik sendiri)
3 sudu tepung beras
1 cawan kelapa (putih sahaja)
1/4 cawan gula (ikut pada kemanisan yang dikehendaki)
Secubit garam
Susu cair
Air secukupnya
Cara-caranya:
-Satukan semua bahan di atas ke dalam besen.
-Masukkan air, sedikit susu cair dan masukkan sedikit-sedikit sehingga dapat adunan yang sederhana pekat.
-Guna senduk atau whisk kacau sebati. Pastikan adunan tidak terlalu cair. Kalau cair tambah sedikit lagi tepung atau kelapa.
-Sediakan periuk atau kuali. Masukkan minyak secukupnya. Jangan sikit sangat, nanti jemput-jemput tak terapung dan leper.
-Pastikan minyak betul-betul panas, masukkan jemput guna tangan. Bila kekuningan dan garing, angkat dan toskan minyak.
-Pastikan minyak betul panas, untuk elakkan jemput-jemput serap minyak.
2.Resepi Jemput Ikan Bilis

Bahan A
-2 cawan tepung gandum
-Segenggam ikan bilis
-Cili hilis secukupnya
-Daun sup/kucai
-Bawang besar hiris secukupnya
-Sedikit garam dan kiub ikan bilis
-1/4 sudu kecil soda bikarbonat
-Air panas 1/2 cawan
-Air biasa 1 1/2 cawan..
Caranya..
-Satukan bahan A dalam bekas besar. Masukkan air panas dan air biasa..
-Gaul sebati..
-Biarkan 5 minit
-Panas kan minyak..
-Dan boleh lah menggoreng hingga kekuningan
3.Jemput kentang bilis

-Air sejuk (air penapis yang cold tu)
-Tepung gandum..anggaran dalam 2 cawan
-Bilis, bawang putih, cili sebiji 2 je ..tumbuk halus + garam dan serbuk perisa sikit masa tumbuk tu.
-Kentang racik halus-halus
-Bawang besar hiris
-Serbuk penaik 1 sudu kecil.
Masukkan tepung, serbuk penaik dengan bahan yang dah kita tumbuk tu tadi, masukkan kentang, bawang besar, gaul rata-rata..baru masuk kn air..air agak-agak je..tepungnya bancuh cair-cair sikit..Jangan pekat sangat. Lepas tu goreng macam biasa..goreng mesti tenggelam minyak..kentang kena halus-halus..fungsi nak cepat masak dan rangup bila makan.
4.Cekodok labu lemak manis

Bahan-bahan
1/2 biji labu.
3 cawan tepung gandum
1 sudu serbuk penaik
1 kotak kecil santan
1/4 cawan gula perang atau gula putih (tambah lagi kalau nak manis)
1 biji telur (optional)
Secubit garam
Air
Cara-cara.
-Labu di buang kulit.
-Rebus atau kukus labu hingga lembut dan empuk
-Bila labu dah empuk.lenyekkan labu.
-Masukkan telu,gula, santan, garam secubit dan masukkan tepung sedikit demi sedikit hingga semuanya bergaul sebati.
-Kalau adunan pekat,boleh tambah air hingga dapat adunan yang sederhana (macam nak buat cekodok pisang tu) boleh ambil skit rasa kalau cukup manis semua bolehlah menggoreng.
-Sediakan minyak secukupnya.
-Saya goreng dalam periuk je.
-Jemput adunan dengan tangan atau guna sudu. Saya pakai tangan je, basuh dulu tangan dan sedia mengoreng bila minyak betul-betul panas.
-Goreng hingga kekuningan, dah masak angkat dan hidang.
5.Cucur udang

-1 kg tepung gandum
-Sepaket mauripan
-Udang (saiz udang terpulang kepada kesukaan memasing)
-Sedikit serbuk kunyit
-Garam (secukup rasa)
1. Sediakan bekas, masukkan tepung, mauripan, garam dan serbuk kunyit bersama. Kemudian masukkan air sedikit demi sedikit. Pastikan adunan tidak terlalu pekat dan tidak terlalu cair.
2. Selepas mendapat adunan yang dikehendaki masukkan daun kucai dan kacau sebati.
3. Biarkan adunan seketika sehingga ia mengembang.
4. Untuk mendapatkan bentuk cucur udang yang cantik sekata, gunakan senduk besi. Semasa panaskan minyak rendam senduk supaya adunan tidak melekat pada senduk besi.
5. Letakkan udang ke atas cucur yang hendak digoreng.
6. Selepas cucur nampak garing sekata, angkat toskan minyak. Sedia untuk dihidangkan.

6.Cucur roti

Bahan-bahan:
-8 keping roti (guna roti gardenia)
-3 biji telur ayam saiz besar
-1/2 cawan susu segar
-1/2 cawan serbuk roti
-1 genggam ikan bilis saiz kecil
-1 pokok daun bawang dipotong kecil
-10 batang daun kucai dipotong kecil
-1 labu kecil bawang besar dipotong nipis
-1/2 keping kiub ikan bilis
-Secubit garam
-Cili merah dipotong halus jika suka
-Minyak untuk mengoreng
Cara:
1- Roti dipotong kecil-kecil. Masukkan telur dan ramas-ramas bersama roti tadi.Masukkan kiub ikan bilis + garam.
2- Masukkan daun bawang ,daun kucai,bawang besar dan cili yang dipotong halus.Gaulkan semuanya.
3- Masukkan serbuk roti,tambahkan susu sedikit-sedikit sehingga menjadi adunan cucur yang tidak terlalu cair.
4- Panaskan minyak dan goreng terendam sehinga masak.
5-Hidangkan panas-panas bersama cili sos.
7.Cucur sayur rangup

Bahan A:
-1 1/2 Cawan Tepung Gandum *
-1 sudu kecil baiking powder *
-1 sudu kecil garam atau terpulang citarasa anda *
-1 sudu serbuk ikan bilis ..tak ada pun tak apa *
-1 sudu besar minyak masak*
-1 biji telor ayam *
-Semua Bahan yang di tandakan * hendaklah digaul rata
Bahan B:
-1 cawan sayur kobis bulat yang dihiris halus
-1 cawan karet yang dihiris halus
-1 cawan daun sop, daun bawang yg telah dipotong
-1 biji bawang besar yg dihiris halus
-1 biji cili hijau yg dihiris halus / tak mahu pun tak apa. @ saya suka cucur saya bewarna warni
Atau terpulang sayur yang menjadi pilihan anda. 2 cawan air JANGAN dihabiskan, bergantung pada tepung anda, bancuhan jangan terlalu pekat dan cair. Pilihan Lain : Ikan Bilis hendaklah digoreng dahulu baru dimasukkan ke dalam adunan
ATAU Udang Basah yang buang kulit dan dipotong kecil dan dimasukkan ke dalam adunan.
Cara:
-Bahan B hendaklah dimasukkan kedalam adunan Bahan A
-Gaul rata supaya menjadi sebati
-Kemudian baru masukkan air sedikit demi sedikit sehingga menjadi adunan yang cantik
-Masukkan ikan bilis atau pun udang yang menjadi pilihan anda
-Rasa tahap kesedapan anda
-Rehatkan adunan selama 10 hingga ke 15 minit
-Barulah digoreng
*Selamat mencuba!
Sumber: Resepi Dapur Opah


Resepi Cucur Versi Sihat & Kaya Nutrisi, Sesuai Untuk Anak Makan!

Cucur atau jemput-jemput merupakan hidangan santai yang sering disajikan tanpa kira waktu. Ia lebih sedap dinikmati ketika makanan tersebut masih lagi panas berwap dan garing.
Melalui perkongsian resepi oleh Puan Ainini Zainal, sekiranya anak gemar makan cucur, boleh saja ibu bapa sediakan dalam versi kaya khasiat yang boleh diletakkan dada ayam dan sayur bersama campuran tepung tanpa gluten.

Baca juga: Tips Goreng Telur Mata Kerbau Tak Pecah, ‘Confirm’ Jadi & Puas Hati!
CUCUR KAYA NUTRISI UNTUK ANAK
Gambar: Garing sangat. Sebekas ni kami bertiga habiskan sekejap je. Garing dekat luar, lembut di dalam.

MAMA MAMA BOLEH BUAT CUCUR UNTUK ANAK MACAM NI, KAYA NUTRISI.

Jangan risau kalau anak selalu nak makan cucur atau jemput-jemput. Kita boleh saja nak sediakan versi kaya khasiat. Kita yang buat dia, kan?
Arwah ibu dan ayah saya cukup banyak beri inspirasi untuk saya sediakan cucur dan lempeng kaya khasiat dalam satu hidangan.
VERSI BERKHASIAT CUCUR AYAH & LEMPENG ARWAH MAK
Ayah dulu pernah buat cucur dan letak daun sup, daun bawang, bawang, daging rebus dan telur dalam satu adunan. Pelik sangat nampak masa tu. Tapi sedap rupanya.
Arwah mak kalau buat lempeng akan letak kobis, hirisan ayam, daun bawang dalam tu, carrot pun ada. Jadi saya terbiasa buat macam tu untuk anak.
BUAT CUCUR ATAU LEMPENG YANG BEBAS GANDUM UNTUK ANAK
Gambar: Homemade by Ibu.
Risau anak kerap makan gandum, kita buat cucur atau lempeng bebas gandum. Banyak resipi GlutenFree Flour Blend ada di internet. We just need to search for the info.
Saya juga suka guna GlutenFree Flour jenis Cassava atau Ferubi. Ia sejenis Fermented Tapioca Flour, texture menyamai kehalusan tepung gandum (tapi dalam certain recipe, masih perlukan binder, ya.)
Ferubi tak sama dengan Tepung Ubi Kayu biasa, ya. Cucur tepung Ferubi ini bagi saya best. Perfect nutrition terus. Since saya nak cepat, saya adun pun guna TM6.
5 saat kisar semua carrot, bawang, daun sup, termasuklah ayam. Saya dapat tekstur kasar bahan cucur. Tambah tepung, garam Himalaya, baking soda dan air, just kisar 10 saat 3x. Settle kerja saya, terus goreng.
RESEPI CUCUR PADAT NUTRISI AININI ZAINAL
BAHAN-BAHAN:
Gambar: Tengoklah, ada macam macam warna especially sayur. Lagi banyak warna dan warna terang, lagi banyak phytonutrient yang bagus untuk badan dan otak anak.

1 biji carrot.
1 biji bawang besar.
1 pokok kecil daun sup.
1 biji cili besar merah.
400g isi dada ayam.
250g tepung Ferubi.
1 sudu besar garam Himalaya.
½ sudu besar baking soda.
300g air.

CARA PENYEDIAAN RESEPI:
Gambar: 5 saat je sehalus ini. Kalau guna pisau cincang satu satu, ambil masa sikit tapi tetap possible ya. Cucur gini saya dah buat sejak 11 tahun lepas. Way before ada TM6.
1. Kisar ayam, carrot, bawang, daun sup, cili. 5 saat speed 5.5 (TM6).
2. Ulang dua kali jika nak hancur halus sikit.
Gambar: Garam Himalaya, Baking Soda, Ferubi Flour. Cantik, kan?
3. Masukkan tepung, baking soda dan garam. 10 saat, speed 3 (TM6).
Kacau sikit bahan kering biar sebati di bahagian atas (masa bahan kering belum bercampur dengan bahan kisar). Tuang air dan adun.
4. Ulang tiga kali hingga semua sebati.
Gambar: Garing sangat tau. Dekat dalam lembut.
5. Goreng seperti biasa.
Sumber: Facebook Ainini Zainal


“Masa mula-mula saya kena pantang untuk baby Aathif yang mengalami mild eczema, kena cut down all sugar and flour yang ada gluten. Fuh, menggigil makan tak dapat gula. Jadi saya buatlah carrot cupcake ini sebagai alternatif saya supaya dapat hilang sikit kempunan tu.”
Bila dah jadi ibu menyusu, diet kita selalunya tak lagi sama macam dulu. Ada masanya ibu kena juga berpantang sebab ada sesetengah jenis makanan yang tak serasi dengan bayi. Begitulah asalnya resepi ini diolah oleh Puan Yara Az Zahra. Dengan menggunakan bahan-bahan yang ‘selamat’, terhasillah resepi carrot cupcake versi sihat ini.

Selain sesuai untuk ibu-ibu yang pantang untuk baby eczema, ia juga ideal sebagai snek anak kecil serta mereka yang ingin berdiet.
Tapi untuk resepi dalam gambar ini tepung gandum digunakan sebagai ganti sebab tepung gluten free kehabisan stok. Jadi kalau siapa yang ada alahan, silalah tukar kepada tepung gluten free ya.

Berikut adalah resepi lengkapnya untuk anda cuba.

Resepi Carrot Cupcake Versi Sihat. Mudahnya, Cuma Guna Blender!
Ini senarai bahan-bahan yang perlu disediakan terlebih dahulu.
Bahan bahan

3 batang carrot
2 cawan tepung gluten free
1 cawan minyak masak
1/4 cawan organic raw cane sugar
2 biji telur
1 sudu teh baking powder
Topping ikut pilihan – contohnya chocolate chip, kismis, kekacang, dan lain-lain

Cara-cara
Dah cukup bahannya, ini pula cara membuatnya langkah demi langkah. Senang sangat!
1. Potong Carrot
Mula-mula, buangkan kulit dan potong carrot kecil-kecil supaya mudah dikisar dalam blender.

2. Blender Semua Bahan
Kemudian, masukkan semua bahan (kecuali chocolate chip) ke dalam food processor/ blender.
Kisarkan sampai halus dan likat macam dalam gambar di bawah ini.

3. Masukkan Dalam Acuan Cupcake
Seterusnya, dah boleh tuangkan bahan yang telah dikisar ke dalam bekas cupcake.
Agak-agak tuangkan adunan dalam separuh cawan atau lebih sikit. Tak perlu penuh sangat.
Sebelum bakar, taburkan topping pilihan anda. Kalau nak lebih sihat contohnya, bolehlah letak kismis atau kacang badam yang dicincang halus.

4. Bakar
Akhir sekali, bakar 170 celcius selama 30 minit atau sehingga masak.

Rangup di Luar, Lembut Di Dalam
Dan…. inilah hasilnya yang fresh from oven. Memang sedap walaupun menggunakan bahan-bahan yang lebih sihat. Rasa lemak manis daripada carrot cukup terasa. Lagipun sebab ianya kurang gula, tak adalah rasa cepat muak. Nak makan pun rasa kurang bersalah!
Apa lagi, jomlah cuba. Mudah saja nak membuatnya bukan?

*Resepi cupcake carrot ini disumbangkan oleh Puan Yaya Az Zahra dan ia disunting serta diterbitkan semula dengan kebenaran. Untuk sebarang pertanyaan lanjut dan tips-tips lain, boleh follow beliau di SINI.


Resepi Mini Chocolate Cupcake 2 Bahan. Sedap & Moist, Bajet Tak Sampai RM10

Resipi yang pernah menjadi viral suatu ketika dulu iaitu Kek 2 Bahan. Cuma kali ini ia diolah menjadi Mini Chocolate Cupcake. Mudah sangat nak buat Kek 2 Bahan ni, sebab memang guna 2 bahan saja.
Dengan 2 bahan ini dah boleh buat kek yang sedap, dan yang paling penting memang mudah. Sangat jimat bajet sebab tak sampai RM10 dah boleh dapat lebih kurang 40 biji Mini Chocolate Cupcake. Sesuai jugalah kalau nak buat untuk majlis kecil atau dibawa ke pejabat.

Jom cuba resepi menarik yang dikongsikan oleh Cik Nur Yusrina ini.
Mudahnya! Ini Resepi Mini Chocolate Cupcake 2 Bahan
Berikut adalah bahan-bahan dan cara-cara membuatnya yang amat mudah.

Bahan-Bahan

2 Bungkus Biskut Cream O – Perisa Coklat
1 Kotak Susu Pokka Cookies & Cream 250ml (Saya beli di kedai ECO RM2. Kalau tak ada, boleh guna susu Dutch Lady)

Cara-cara
1. Masukkan Bahan Ke Dalam Blender
Mula-mula masukkan susu dan biskut ke dalam blender. Pastikan blender bebas daripada bau bawang dan cili ya.
2.Kisar
Kisar susu dan biskut tadi sampai halus menjadi adunan.
3. Masukkan Dalam Bekas Acuan
Kemudian, sediakan apa-apa bekas untuk dikukus. Saya guna cup biskut raya tu dan terjadilah Mini Cupcake.

4. Kukus
Lepas siap tuangkan adunan, kukus macam biasa.
Kalau nak tahu masak ke belum, cuba cucuk guna garfu. Kalau masih ada adunan yang melekat pada garfu tu bermakna kek kita belum masak. Kukus lagi sampai betul-betul masak.

5. Biarkan Sejuk
Selepas siap dikukus, rehatkan dulu dan biarkan ia sejuk dulu sekejap.
Akhir sekali, kalau nak buat topping bolehlah tuangkan apa-apa topping di atas kek ikut kreativiti masing-masing. Tapi tak letak topping pun tak apa sebab dah cukup sedap. Saya tak letak topping pun sebab takut nanti manis sangat.

Sedap Tau, Tak Rugi Buat!
Wah, sekejap saja dah siap. Nampak sedap kan? Comel sungguh kejadiannya. Tak rugi buat mini cupcake ni, boleh kongsi makan ramai-ramai. Sekejap saja ‘licin’ semuanya. Kalau seorang makan tak habis, boleh simpan untuk esok pula.
Mesti ada banyak lagi bekas cup kuih raya lebihan hari tu punya. Jadi, takkan tengok aja, kenalah cuba resepi Mini Cupcake 2 bahan ni. Rasanya semua orang pun boleh buat sebab senang sangat.
Selamat mencuba!

*Resepi Mini Chocolate Cupcake ini dikongsikan oleh Cik Nur Yusrina Mohd Zahari. Ia telah disunting dan diterbitkan semula dengan kebenaran. Untuk sebarang pertanyaan, boleh rujuk post asal beliau di SINI.


“Si abang cakap teringin nak makan cupcake hari ni. Bahan-bahan asas tu ada dekat rumah. Rasanya boleh try buat sendiri. Kalau ajak dia buat sekali pun, mesti seronok. Dapat juga isi masa bersama…”
Akhir-akhir ini memang viral dengan resipi kek milo yang menggunakan 2-3 bahan ringkas. Tapi, rata-rata bukan semua yang cuba membuatnya mendapat hasil yang diinginkan. Ada juga yang tak jadi bila dikukus atau dibakar.

Dalam perkongsian kali ini, Puan Umie Sarah Qisya ingin berkongsikan sebuah resepi cupcake Milo yang tak kurang lazatnya. Menurutnya, ia merupakan olahan daripada kek Milo viral baru-baru ini. Maka, terhasillah versi kurang manis yang digemari anak-anak ini.
Mari kita tengok resepi beliau selengkapnya di bawah ini.

Resepi Cupcake Milo Kurang Manis. Senang Sangat, Guna ‘Blender’ Je!
Berikut adalah bahan-bahan yang diperlukan untuk membuat cupcake Milo kurang manis.

Bahan-bahan

2 cawan Milo
3/4 cawan tepung naik sendiri
3 biji telur saiz B
1/2 cawan minyak masak
3 sudu susu pekat manis
sedikit esen vanilla
1/2 sudu teh garam halus

Cara-cara
Cara membuatnya sangat mudah. Jangan risau bagi yang tak ada mixer, boleh gunakan blender saja.
1. Campurkan Semua Bahan
Pertama sekali, campurkan semua bahan ke dalam blender.
2. Kisar
Blender hingga sebati, lebih kurang 5-7 minit. Pastikan semua bahan dalam adunan telah bercampur dan tiada gumpalan.
Foto Kredit: ohnuts.com
3. Masukkan Dalam Acuan
Seterusnya, masukkan adunan yang  telah dikisar ke dalam acuan cupcake / cawan kertas.
4. Bakar
Akhir sekali, bakar 170 darjah selama 25-30 minit, bergantung kepada oven masing-masing.

Siap!
Kalau nak tambah sebarang topping atau isi, bolehlah masukkan hirisan kacang, cip coklat, atau taburkan topping dengan rice sprinkle, gula kastor, atau nestum. Tapi saya tak tambah apa-apa. Buat versi yang paling simple saja. Ini pun dah cukup sedap. Teksturnya juga sangat lembut dan gebu.

Mudah kan? Cuma campurkan semua bahan dan kisar. Terus bakar dan siap. Sesuai sangatlah kalau ajak anak-anak buat bersama untuk minum petang di rumah.
Jimat, lazat, dan menyelerakan.
Tak rugi mencubanya!

*Resepi cupcake Milo ini disumbangkan oleh Puan Umie Sarah Qisya dan ia diterbitkan semula dengan kebenaran. Untuk sebarang pertanyaan, boleh rujuk kepada post asal beliau di SINI.


Cara Buat Dadih Susu Sedap Macam Pasar Malam. Serius Mudah & Berkali Ganda Jimat

“Dulu-dulu kalau pergi pasar malam mesti nak beli dadih. Favourite tuuu… Pantang jumpa mesti nak beli! Tapi sekarang ni macam susah je nak jumpa orang jual dadih…”
Sedapnya makan dadih susu yang biasa jumpa dekat pasar malam tu kan? Rasa yang lemak berkrim, dengan teksturnya yang lembut dan cair di mulut. Dapat pula makan sejuk-sejuk. Fuh, rasa macam tak cukup satu! Bukan anak-anak saja yang suka, mak ayah dia pun sama juga.

Sekarang ni dah macam-macam makanan yang dijual di sana sini, tapi rasa macam dah jarang nak jumpa orang jual dadih. Kalau ada pun sekarang harganya boleh tahan juga. Satu cawan kecil pun dah boleh cecah RM2.
Apa kata kita cuba buat sendiri di rumah. Caranya mudah sangat kalau ikut resepi dadih susu yang dikongsikan oleh Puan Niswah Hasina ini.

Kos bahan pun jimat, tak sampai RM8 dah boleh dapat lebih kurang 15 cup dadih susu. Maksudnya secawan baru RM0.50 kan? Berapa kali ganda punya jimat tu…

Cuma bermodalkan secebis kerajinan, berbaloilah sangat kalau nak makan ramai-ramai dan ulang-ulang banyak kali. Lagipun bahannya pun semua senang nak cari.
Jangan buang masa lagi, jom tengok resepi dadih susu yang segar dan sure sedap ni.
Resepi Dadih Susu Yang Mudah, Sedap & Jimat
Berikut adalah senarai bahan-bahan yang diperlukan untuk membuat dadih susu.
Bahan-bahan

1 liter susu kotak apa-apa jenama (harga dalam RM4.60)
Agar-agar tali 20g (harga lebih kurang RM2.80) Guna 1/3 saja.
Gula ikut suka tahap kemanisan masing-masing
Garam secubit.
Air masak / air tapis lebih kurang 1 liter (untuk masak agar-agar tali)

*Contoh gambar pek agar-agar tali yang dijual di kedai.

Cara-cara
1. Masak Agar-agar
Mula-mula, ambil 1/3 daripada agar-agar tali yang dalam paket tu. Yang lagi 2/3 simpan. Lain kali nak buat boleh guna lagi.
Bubuhkan agar-agar tali tu dalam periuk. Masukkan 1 liter air bagi tenggelam.
Buka api dapur dan masak hingga agar-agar tali tu larut.
2. Masukkan Susu, Gula & Garam
Bila agar-agar dah larut, masukkan susu kotak tu semua sekali. Kemudian perasakan gula dan garam secukupnya.
Kalau nak dapat tekstur cantik, tak payah tunggu mendidih. Cukup bagi panas je sampai naik wap panas.
*Sebab tu dekat atas tu tadi tulis 1 liter air tapis atau air yang dah dimasak. Jadi tak payah nak tunggu mendidih.
3. Tapis & Sejukkan
Lepas tu biar sejuk sikit dan bolehlah ditapis sebelum dimasukkan ke dalam bekas.

Dengan menggunakan 1/3 agar-agar tali dan 1 kotak susu seliter ni, dapatlah lebih kurang 15 cup.

4. Bubuh Dalam Bekas & Sejukkan
Akhir sekali, tuang dalam bekas satu-satu.
Tunggu dia keras sikit dan bolehlah simpan dalam peti sejuk. Siap!

Boleh Pelbagaikan Perisa
Haa mudah kan? Memang sedap je masuk mulut sebab teksturnya sangat lembut.
Boleh goyang-goyang dan meluncur laju je dekat tekak. Sedapnya makan bila dah sejuk!
Resepi dadih susu ni kiranya perisa yang paling basic. Kalau nak ganti dengan susu coklat atau strawberi pun boleh. Kalau dah manis tak payah bubuh gula dah.
Ada juga nampak orang tambah serbuk Nescafe atau Milo. Menarik juga kan?

Tak kisahlah ikut kreativiti dan selera masing-masing. Yang penting, sedap dan berbaloi sangat buat sendiri dekat rumah.
Selamat mencuba!
*Resepi dadih susu ini dikongsikan oleh Puan Niswah Hasina menerusi Facebook. Ia telah disunting dan diterbitkan semula dengan kebenaran. Untuk maklumat lanjut, boleh rujuk post asal beliau di SINI.


Resepi Daging Dendeng Paling Sedap, Rasanya Memang Padu!

Daging dendeng merupakan antara juadah popular yang sering dihidangkan ketika perayaan. Enak dimakan bersama nasi putih atau pulut. Kalau anda tak pernah cuba atau tak tahu resepi daging dendeng, kali ini penulis kongsikan resipi paling mudah untuk dibuat.
Paling penting sekali kena ikut semua bahan di bawah, baru dapat rasa yang ‘terangkat’. Jom cuba!

Baca juga: Resepi Ayam Palembang Kicap Pekat Berkilat, Sekali Cuba Memang Teringat!
RESEPI DAGING DENDENG PALING MUDAH, SEDAPNYA!
Jom cuba buat daging dendeng.

Bahan A – sediakan bahan goreng

5 ulas bawang merah (bawang kecil) – hiris
4 ulas bawang putih – hiris
1 inci halia – hiris

*Goreng separuh garing semua bahan A dan ketepikan.
Bahan B (bahan tumis)

1 batang kayu manis
3 biji bunga lawang
1 senduk cili kering kisar
3 ulas bawang merah (kecil) *
2 ulas bawang putih *
1 biji bawang besar *
1 inci halia *

Kisar semua bahan bertanda *
Bahan lain

3 batang serai
4 helai daun limau purut
Kicap manis
Kicap pekat
1 asam keping

Cara penyediaan daging dendeng:
1. Potong daging mengikut saiz yang diingini.
2. Rebus selama 30 minit dan tapis. Air rebusan daging jangan dibuang.
3. Keluarkan hiris nipis dan tumbuk.

4. Gaulkan daging dengan kicap manis dan kicap pekat. Perap selama 15 minit.
5. Goreng daging. Jangan terlalu garing. Pastikan air rebusan.
6. Panaskan minyak. Masukkan serai, kayu manis dan bunga lawang. Tumis sekejap.
7. Masukkan semua bahan tumis/kisar. Tumis sehingga pecah minyak.
8. Masukkan daging, kacau. Masukkan air rebusan daging.
9. Masukkan daun limau purut dan asam keping.
10. Tambahkan kicap manis dan kicap pekat. Jangan banyak, takut terlalu masin.
11. Masak sehingga kuah sedikit pekat, masukkan bahan goreng (bahan A)
12. Biarkan sehingga daging masak dan sebati.

Siap! Selamat mencuba.
Baca juga: Resepi Popia Daging Caramel Ini Memang Lain Daripada Yang Lain, Inti Pedas-Pedas Manis!
Sumber: Facebook Maiza Azlyn


Ini Cara Betul Masak Daging Goreng Kunyit Supaya Tak Liat & Tak Kering Walaupun Dah Sejuk

“Ish, kering dan liat pulak daging goreng kunyit yang aku masak ni bila dah sejuk. Macam mana masak daging goreng kunyit macam kat kedai tu ye. Kalau kita tapau sampai ke petang pun sedap lagi.”
Antara menu yang simple tapi kita selalu makan di kedai ialah daging goreng kunyit.

Sebab apa?
Walaupun simple, tapi tak semua pandai goreng daging kunyit untuk dapatkan hasil yang lembut dan berjus di dalam, tapi agak garing di luar. Kan?

Dalam artikel kali ini, kami berbesar hati kongsikan beberapa tips goreng daging kunyit yang betul oleh Nana Ismail supaya tak liat dan tak kering. Sedap, lembut dan tak kering walaupun bila dah sejuk.

Jom tengok tips beliau selengkapnya di bawah ini.
Cara Betul Masak Daging Goreng Kunyit Supaya Tak Liat & Tak Kering Walaupun Dah Sejuk
Ramai betul yang goreng daging terlalu lama sebab nak pastikan dia lembut dan masak.
Masalahnya bila buat macam tu, daging akan bertambah kecut, kering dan lembut masa tengah panas-panas je kan?
Ini beberapa tips untuk masak daging goreng kunyit yang tetap lembut dan sedap walaupun bila dah sejuk.
1. Tengok Urat Daging
First sekali kena faham cara potong daging. Pastikan berlawanan dengan arah urat macam dalam gambar ni.

Tips: Daging tu kalau nak senang potong dan tak juling mata nak cari urat-urat dia adalah dengan balik-balikkan daging tu dalam kuali panas tanpa minyak. (Dalamnya memamg masih mentah.)
2. Hiris Nipis
Nanti bila dah sejuk sikit, barulah potong dan hiris nipis.
Bila dah balikkan atas kuali tadi, uratnya akan nampak jelas dan lebih mudah nak potong.

3. Goreng Tanpa Minyak
Lepas dah hiris nipis, goreng daging tu tanpa minyak.
Biar air daging tu keluar dan kering. Lepas tu angkat.

4. Lumur Kunyit & Garam
Kemudian barulah kita lumur daging dengan kunyit dan garam.
Korang boleh tengok hasil daging yang dah digoreng tanpa minyak macam dalam gambar di atas tadi. Nampak kering macam daging yang direbus, kan?

5. Goreng Dalam Minyak
Lepas tu boleh bubuh minyak dan goreng macam biasa.
Tempoh nak bagi lembut daging tu singkat je.

Kalau buat macam ni, barulah daging tu nampak tak kecut dan berjusssss gituuu.

6. Tumis Bawang, Cili & Sayur
Akhir sekali macam biasalah, masukkan  bawang, cili, dan sayur yang dihiris nipis.
Lepas tu perasakan ikut suka dan masukkan balik daging tu dan gaulkan dengan lauk.
SETTLE!

Selamat Mencuba
Mudah je sebenarnya nak buat daging goreng kunyit ni. So dah tahu tricknya, lepas ni tak payah order kat luar lagi.
Cubalah tips ni dan tengok perbezaannya ok!
Insha Allah daging akan tetap lembut walaupun bila dah sejuk nanti.
Lauk simple macam ni pun confurm boleh buat makan bertambah kan? Jadi apa lagi, savelah tips ni ya. Rugi tak cuba tau.
*Tips dan resepi daging goreng kunyit ini dikongsikan oleh Nana Ismail menerusi Facebook. Ia telah disunting dan diterbitkan semula dengan kebenaran. Sebarang pertanyaan berkaitan resepi boleh follow post asal di SINI.


Resepi Daging Goreng ‘Style’ Mak Mertua, Mesti Licin Pinggan Makan Dengan Nasi Panas!

Setiap kali pulang ke kampung atau ke rumah mak mertua, pasti tidak sah kalau kita tidak dihidangkan dengan menu daging goreng kunyit bersama nasi panas. Hidangan yang nampak simple ini sememangnya sangat digemari oleh sesiapa sahaja sampailah licin pinggan setiap kali makan.
Mudah sebenarnya nak buat hidangan daging goreng ini dan sangat sesuai dimasak oleh anda yang masih bujang juga. Jadi, bila rindu masakan ibu atau mak mertua boleh juga anda masak menu simple ini di rumah. Sedap dan mudah!

RESEPI DAGING GORENG STYLE MAK MERTUA
1. Panaskan pan/belanga ikut suka ampa..Tauk ja daging hiris, basuh leklok…Biaq p dia dalam tu sampai keluaq ayaq…

2. Bila daging semua dah bertukaq kaler…Buh serbuk kunyit…

3. Kacau serata kunyit tu..Biaq dia kering sikit..Tak payah dok usik sangat.

4. Agak-agak ayaq dia dah kering sikit..Buh minyak…bagi lebih takpa..Sat nak palit minyak tu dgn nasi panaih. Uiiii…

5. Tauk p bawang besaq, cabai..Buh la selori pun kalau suka makan bawang & cabai..Buh garam, sedap rasa..(mak mertua kami suka buh aji…pon sedap takdak masalah)

6. Kami tutup pan tu dengan penutup RM 2.10 ni..Beli kat eco..Daging masak dengan wap dia sat lembut la..

7. Taraaa…siap dah..Senang yakmat takdak dah….Anak teruna pun boleh masak bagi dekat mak dia..

Sedapnya makan dengan nasi panas!
Sumber: نور وان چيق


Resepi Daging Harimau Menangis Bersama Sos Thai Viral Paling Simple, Licin Pinggan!

Viral di laman media sosial dimana daging harimau menangis yang lembut dan juicy dijual oleh orang ramai. Apa yang menariknya, juadah ini sudah dipack bersama rempah ratus dan hanya perlu dimasak secara ‘grill’ dengan segera sahaja. Namun, oleh kerana mendapat permintaan yang tinggi tidak kisah apa jua jenama, stoknya selalu habis!
Oleh itu, ini resepi daging harimau menangis bersama sos thai yang anda boleh cuba di rumah. Alang-alang dah masuk Perintah Kawalan Pergerakan, boleh juga cuba hidangkan untuk seisi keluarga.

RESEPI DAGING HARIMAU MENANGIS BERSAMA SOS THAI
Step 1

Daging hiris nipis anggaran 300gm je untuk kami 3 orang cukuplah. Basuh and perap dengan;

1/2 sk megi cukup rasa

1/2 sk serbuk lada putih atau lada hitam
1 sk sos ikan kalau takde guna serbuk ikan bilis
1/2 sb nise atau gula melaka
1 sb sos tiram
2 sb minyak masak
3 hiris halia untuk lembutkan daging
Jangan tambah garam lagi ye, nanti termasin pulak.
Step 2

Gaul semua perap at least 1 jam, sis perap ni 9 jam atau semalaman masuk chiller peti ais. Lagi lama perap daging lagi lembut, lagi juicy dan lagi sebati dengan bahan perapan.
Step 3

Panaskan nonstick pan, masukkan daging tadi, grill dengan api sederhana je. Tak perlu tambah minyak dah tadi masa perap dah letak minyak, pastu daging tu pun nanti keluar minyak lagi. Hirisan halia tadi keluarkan dulu, grill la sampai air tu kering.
Step 4

Dah hampir kering, perlahankan api, renjis kicap sikit, sikit je jangan banyak sangat nanti jadi daging kicap pulak tak jadi harimau menangis. Sis suka bagi garing sikit biar ada rasa smoke. Siapppp hero dia.
Oh daging tu kalau taknak hiris nipis pun boleh, perap je daging seketul lepas tu grill, dah masak baru hiris nipis.
Step 5

Sekarang kita sediakan sos pencicah pulak. Bahan-bahan dan sukatan macam dalam gambar. Bawang putih, cili padi ikut suka tahap pedas masing-masing, akar ketumbar, nise, semua ni tumbuk. Bawang pun boleh kurangkan kalau tak suka pakai seulas je.
Daun ketumbar tu chop halus, campurkan sekali dengan perahan limau nipis, sos ikan, garam sikit. Tu sudu kecil ye, again jangan terlebih masin oii naik darah nanti.
Step 6

Gaul sebati semua sekali, nak tambah masin manis masam pedas tu ikut taste sendiri. Siappp heroin dia.
Siap!

Sumber: Nurul Aini Ismail


Daging Korban Banyak Tak Tahu Masak Apa? Cuba Resepi Daging Harimau Menangis Ini!

Seperti mana kita tahu, umat Islam baru sahaja meraikan perayaan Hari Raya Aidiadha dan sudah tentunya ramai yang membuat korban dan memberi daging lembu atau kerbau kepada orang ramai.
Biasanya, daging korban akan dimasak kari atau sup tetapi apa kata kali ini anda buat kelainan dan cuba resepi daging harimau menangis. Pasti laku dan licin dimakan bersama sos pencicah pedas masam. Memang terangkat! Jom cuba. Ikuti resepinya di bawah.

Baca juga: Teknik Rahsia Ayam Goreng Garing Guna Air Fryer, Tak Payah Letak Setitik Minyak Pun!
DAGING KORBAN BANYAK, CUBA RESEPI DAGING HARIMAU MENANGIS INI

Alhamdulillah daging korban banyak. Try buat daging bakar harimau menangis. Bukan harimau menangis, saya yang menangis kesedapan. Kena pulak dengan sos pencicah tu. Memang marvellous.

Resepi daging bakar harimau menangis atau sua rong hai.
Bahan-bahan perapan daging (perap 1 jam):
– Daging ambil bahagian yang ada lemak baru sedap (cucuk-cucuk daging dgn garfu bagi bahan perapan mudah serap ke dalam daging)
– Gula
– Sos ikan (nampla)
– Sos tiram
– Minyak masak
– Lada hitam

*Campurkan ke semua bahan di atas mengikut kuantiti daging.
Sedia untuk dibakar di atas kuali atau non stick pan. Bakar sehingga masak.
Bahan-bahan untuk buat sos cicah daging:

– Sos ikan (nampla)
– Air asam jawa
– Jus limau nipis
– Thai palm sugar (namtan peep)
– Serbuk cili thai
– Bawang merah
– Beras sangai (goreng tanpa minyak & tumbuk halus)
– Daun saderi (hiasan)
*Campurkan ke semua bahan di atas mengikut kuantiti daging.
Sedia untuk dihidangkan. Makan dengan nasi putih panas-panas memang sedap dan puas hati!
Sumber: Facebook Amiratul Aziera


Juadah Hari Raya Korban ‘Rare’ Ala-Ala Di Korea, Celup, Bakar & Makan Sampai Puas!

“Dah tak larat nak makan daging, lepas tu asyik masak menu yang sama je. Bosan!”
Ini adalah antara situasi normal yang akan berlaku ketika menyambut Hari Raya Aidiladha atau Hari Raya Korban. Sudah tentunya memang banyak sumbangan daging korban yang akan anda dapat tidak kira dari rakan taulan atau di sambutan korban kawasan kediaman rumah.

Apa yang pasti, anda akan buntu dengan resepi dan menu daging apakah yang bukan kebiasaan dan dapat membangkitkan selera seisi keluarga? Salah satu perkongsian menarik di laman Facebook dimana anda boleh cuba menu ala-ala di restoran Korea menggunakan daging korban yang anda dapat. Mudah, lain dari yang lain, sedap dan dapat mengeratkan hubungan kekeluargaan, juadah ini pasti akan menjadikan suasana Hari Raya Aidiladha anda lebih meriah!
JUADAH HARI RAYA HAJI YANG LAIN DARI LAIN, MACAM DI KOREA

Celup, bakar,  makan, celup, bakar, makan. Ulang sampai kenyang. Main celup bakar makan ni dah macam kat kedai daging Korea pula dah. Makan panas-panas sodapp. Jimat jauh la buat sendiri. Resepi ada Ben sertakan. Raya Haji nanti boleh buat makan dengan mak ayah adik beradik balik kampung.

Daging ikut bahagian yang disukai. Nak jenis daging atau lemak-lemak sikit. Untuk mudah potong, biarkan dia 20-30% sejuk dan potong nipis.Lagi nipis lagi sedap. Kuantiti untuk 800 gram – 1kg daging.
Barang untuk Sos perapan

4 ulas bawang putih
1 sudu teh ketumbar
1 inci halia muda
2 btg serai kecil
1 sudu teh halba
1 1/2 sudu makan gula merah
1/2 sudu teh garam
1 sudu teh serbuk perasa

Tumbuk pakai lesung je,bila dah hancur kasar sikit,keluarkan letak dalam bekas, tambah 3/4 cawan air sikit-sikit takut cair, 2 sudu makan madu, 2 sudu makan kicap masin, 1 sudu makan minyak masak dan air lemon 1 sudu makan. Kacau sebati semua. Biar pekat-pekat sikit.
1.Panaskan pemanggang/non stick pan serta sapu cairkan butter sedikit tuk kali pertama,celup daging dan bakar.
2.Daging bakar ikut suka nak garing or lembut. Sedap makan sambil bakar
3.Sos Ben guna sambal kicap dan sos manis thai yang dibeli. Untuk sambal kicap :
Cara buat Sambal Kicap
1/2 biji tomato
4 tangkai cili padi
1/2 bwg merah besar
Kicap masin
Sedikit Madu
Sedikit Lemon
Potong kecil dan campur semua. Sesuaikan dengan tekak.

*Lain macam sikit juadah Raya Haji kali ini kan?
Sumber : Ben Safwan


Resepi Daging Malbari Sedap, Mudah & Special Sangat!

Boring asyik makan rendang dan kari, apa kata cuba resepi daging malbari viral yang sedap dan berbeza daripada biasa.
Masyarakat Malabari sebenarnya telah sekian lama menetap di negara ini dan lebih dikenali sebagai India Muslim.

Kalau kita rujuk pada sejarah, masyarakat Malabari berasal dari daerah Kerala dan mereka sememangnya mempunyai hubungan yang rapat dengan Tanah Melayu dari dahulu lagi.
Pada mulanya mereka telah datang sebagai pedagang, melintasi Lautan India dan Arab menjalin perhubungan akrab dengan Kesultanan Melaka dan juga tanah Arab.

Masakan mereka juga memang sedap dan ‘kena’ dengan tekak kita di Malaysia dan masyarakat yang berbilang kaum terutamanya orang Melayu.

Menurut tuan punya resepi, inilah resepi wajib masak setiap tahun bila Hari Raya.
Dan memang ramai yang minta kongsikan resepi.
Baca juga: Peniaga Kongsi Cara Simpan Lemang Supaya Tak Cepat Basi. Penting!
Jadi, mestilah sedap tu kan? Insha Allah tak mengecewakan.
So, jom kita cuba!
Resepi Daging Malbari Mudah & Sedap!
Daging Malbari(Untuk 1 kilo daging )Bahan kisar

Kayu manis – 1 batang kecik
Bunga lawang – 3 kuntum
Bunga cengkih – 5 kuntum
Rempah biji ketumbar – 3 sb
Jintan putih – 1 sb
Jintan manis – 2 sb
Cabai kering – segenggam
Bawang merah – 5 ulas
Bawang putih – 5 ulas
Bawang besar – 2 biji
Halia – 2 inci

Inilah rempah yang digunakan.
Semua bahan kisar ini digoreng tanpa minyak (sangai atas kuali) sehingga wangi dengan menggunakan api perlahan.

Kemudian biarkan sejuk dan kisar semua bahan ini.Bahan-bahan masakan

Daging – sekilo potong kecil
Kicap manis kipas udang – 1/2 botol (Botol kecil)
Kerisik – 3 bungkus
Gula merah – seringgit ( masak dengan sedikit air tapis)

Cara-cara memasak
1. Perap Daging
Pertama sekali, masukkan bahan kisar (yang telah disangai tadi) bersama daging.
Masukkan kicap, kacau sebati dan perapkan daging 1 – 2 jam.

2. Tumis & Masak Daging
Setelah diperap, masukkan sedikit minyak ke dalam kuali kemudian tumis daging yang perap tadi, masukkan sedikit air.
Masak sehingga daging lembut, tambahkan lagi air untuk lembutkan daging.
3. Masukkan Kerisik, Garam & Gula
Bila daging lembut, masukkan kerisik, garam, gula & air gula.

4. Masak Hingga Kuah Pekat
Masak sehingga kuah menjadi pekat dan berpalut di daging.
Warnanya akan bertukar menjadi semakin gelap.

Inilah hasilnya…
Mudah kan?
Selamat mencuba!
(Kredit resepi: Saba Natasha)


Tak Payah Tunggu Kenduri Kahwin Dah Boleh Buat Daging Masak Hitam Ikut Resepi Ini!

Selain ayam masak merah atau ayam masak rose yang menjadi kegilaan ramai ketika berkunjung ke majlis kenduri, lauk daging masak hitam juga tiada tolok bandingannya. Juadah yang simple ini bukan sahaja sedap malah boleh membuatkan anda tambah nasi berpinggan-pinggan!
Tetapi, bila tiada majlis kenduri yang diadakan maka sudah lama dan agak sukar untuk kita jumpa lauk daging masak hitam ini dijual di kedai makan. Oleh itu, untuk hilangkan rasa teringin tersebut apa kata anda buat pula lauk kenduri ini di rumah. Ini resepi yang anda boleh cuba supaya dapat menggamit memori makan daging masak hitam ala kenduri.

RESEPI DAGING MASAK HITAM ALA KENDURI

-Daging 2 kilo

-Kicap manis dan kicap pekat

-Cili kering 20 tangkai (blend)
-Bawang besar 2 biji
-Bawang putih 10 ulas
-Halia 5-6 hiris
-Serai 2 batang
-Buah keras 5 biji
-Kismis 1 genggam (patutnya guna kismis hitam, tak ada guna ja yang kuning)
-Jintan manis 1 sudu kecik
-Lada hitam 1 sudu kecik
STEP-BY-STEP UNTUK MASAK DAGING KICAP KENDURI
1. Perap daging dengan kicap manis&kicap pekat dan cili kering bland. Perap 2-3 jam.

2.Sementara tunggu daging kita bland bahan-bahan ni dulu

3.Bekas biru-blend bawang besar,bawang putih, halia

Bekas pink- blend serai,kismis,buah keras,jintan manis,lada hitam
4.Minyak panas tumis 4 sekawan.. masukkan bawang blend

5.Bawang dah garing masukkan rempah blend pulak

6.Pecah minyak macam ni masukkan daging… api perlahan jangan letak air nanti daging keluar air.

7.Masak sampai kering macam ni… ikut kan tak payah tambah gula&garam lg dah ngam-ngam rasa tapi sebab saya suka manis letak jugak 2 sudu.Nak kering macam ni api perlahan… 3 jam jugak la, tapi berbaloii puas makan.

8.Lepas panaskan hari ni makan lagi sedap… letak bekas kecil-kecil simpan dalam peti ais nak makan panaskan ja hampa.

*Sedapnya!
Sumber: Rusfaniza Abu Yazid


Boring Masak Kari & Gulai, Ini Resepi Daging Masak Hitam Sure Tak Cukup Sepinggan

Masakan daging sememangnya sinonim dengan kali Hari Raya Korban.
Kadang-kadang banyak juga daging korban yang kita dapat sampai tak tahu nak masak apa kan?

Kadang-kadang boring juga kalau asyik buat goreng kunyit dan kari.
Jadi apa kata kita cuba resepi daging masak hitam oleh Noor Farhana yang simple tapi marvelous ni.

Serius sedap tau daging masak hitam ni.

Bila makan sure bertambah. Tambah pulak kalau makan dengan pulut ke… Perghhh confirm berebut.
Saya bawa ke ofis hari tu pun tak sempat nak menambah, tengok-tengok dah settle semua.
Siap ada yang bubuh bekas lain nak bawak balik.
Resepi daging masak hitam ni simple jer, jangan risau.
Mudah dapat, mudah sedia, dan sangat sedap.
Jom tengok resepi lengkapnya di bawah ni.
Resepi Daging Masak Hitam Simple Tapi Sure Makan Bertambah
Bahan-bahan

Daging – anggaran 1 kg
Rempah 4 sekawan
Kerisik
Santan
Daun kari
Gula merah
Kicap pekat
Kicap manis
Garam

Bahan kisar*

Bawang besar 3 bji
Bawang putih 4 ulas
Tomato 2 bji besar
Halia 2cm
Lengkuas 2cm
Serai 3 batang
Cili kisar

Cara masak
1. Blender
Mula-mula sediakan bahan kisar dalam senarai bertanda * dan masukkan dalam blender.
Kisar sampai hancur.

2. Tumis
Selepas tu kita tumis rempah 4 sekawan, dan bahan blender.
Kemudian tumis sekali cili kisar (banyak mana nak bubuh ikut kepedasan) dan daun kari.
Kacau-kacau kejap sampai sebati dan naik bau.

3. Masukkan Daging
Lepas tu masukkan daging.
Diikuti dengan kicap pekat, kicap manis, gula merah 2 sudu besar dan kerisik.
Masak sampai daging empuk dan pecah minyak.
4. Bubuh Santan
Bagi kuah kering sikit lepas tu masukkan pati santan.
Akhir sekali perasakan dengan garam.
Boleh tambah ikut rasa sesuai masing-masing.

Siap!
Dah siap dah daging masak hitam kita.
Hidang panas panas makan dengan nasi putih memang sedap.
Tapi yang ni ratah saja pun sedap… Sekuali jap je habis.

Jangan lupa cuba tau.
Sure tak menyesal.
Simple sangat tapi sedap…!

*Kredit Resepi : Noor Farhana


Resepi Daging Masak Merah Viral ‘Sebijik’ Rasa Macam Di Kedai Thailand, Mantap!

Setiap kali berkunjung ke restoran Thai, antara menu yang menjadi pilihan dalah daging masak merah. Pernah juga cuba juadah ini di rumah tetapi tak pernah menjadi. Jadi, perkongsian resepi di laman Facebook yang mendapat lebih dua ribu perkongsian ini menjadi viral kerana ramai yang terliur dengan hasil masak daging masak merah. Tengoklah, macam yang dimasak di restoran!
DAGING MASAK MERAH CEK MEK MOLEK
Jadi dihari-hari hujan ni kita makan simple-simple je lah…lagipun tengah diet. Cukup nasi suku, lauk sepinggan. Haha..
Adakala simple tu best. Nasi putih, 1 lauk dan telur dadar pun dah ok…

Eh jomlah kita melepaskan rindu pada kuali dan sudip kanda….
1. Bahan utama dia haruslah daging. Daging yang saya guna adalah bahagian topside. Daging direbus selama sejam bersama dengan sos labu untuk memberi sedikit warna merah. Lepas direbus, biarkan kering sedikit sebelum digoreng biar sekeliling daging ini garing. Ini bertujuan untuk memudahkan kita hiris nipis-nipis nanti. Jiwa kacau kalau kena daging liat.

2. Ni bahan-bahan  tambahan. Rasanya semua kenal dah kan…yang kiri bawah tu adalah bell pepper / capsicum / lada benggala. Takde tu pun takpe…kanda suka rasa dia tu yang letak.

3. Goreng dulu daging yang telah direbus tadi sehingga sekeliling dia garing.

4. Rehatkan dia sekejap…sementara nak tuggu dia sejuk, pergilah zumba dulu ke, hantar anak sekolah ke, meeting dulu ke.

5. Bila dah sejuk, mudahlah untuk kita hiris nipis-nipis.

6. Tumis bawang putih dan cili padi. Tumis sekejap je ye.

7. Lepas tu masukkan sedikit cili kisar. Ada orang masukkan lepas masukkan daging. Tapi kanda tak suka rasa cili mentah…tumis bagi garing sikit je.

8. Masukkan 2sb sos tomato

9. Masukkan 2-3sb sos cili

10. 1sb sos tiram

11. Masukkan daging…bila kita masukkan daging didalam keadaan kuah berair ni, ia akan membantu melembutkan lagi daging ni. Ini semua fizik.

12. Masukkan 1sb nampla

13. 1sb sos labu untuk memerahkan kuah kita ya. Sos labu ni lah yang kanda guna untuk rebus daging. Sebagai agen pewarna merah. Nampak je color dia pink, tapi bila dimasukkan ke dalam masakan, dia akan jadi merah mak ngah. Bukan mak kau hijau haha…

14. Masukkan semua bahan hirisan iaitu cili merah, capsicum, bawang holland dan daun limau purit.

15. Dah siappp…jangan lama sangat nanti bawang tu layu, tak zedap. Kita nak dia rangup-rangup sikit.

16. Helokzzz alhamdulillah. Daging merah ni sedap kuah pekat2 biar tak cukup dan orang teringat. Haha…benda sedap semua tak cukup ye dak?

Sumber: Wan Luqman


Resepi Daging Rangup (Crispy Beef), Boleh Ratah Sepinggan!

Sejak bekerja dari rumah ini, pasti ramai dalam kalangan kita yang sudah buntu nak masak menu apa lagi untuk dimakan bukan? Sudah bermacam-macam resepi telah dicuba sampai dah bosan. Tapi, anda mungkin belum cuba masakan daging goreng rangup atau crispy beef yang sangat sedap dimakan bersama nasi putih panas kan? Jadi, jom kita tengok cara masak yang dapat perkongsian di Facebook lebih dari 33 ribu!
Artikel berkaitan: Resepi Daging Harimau Menangis Bersama Sos Thai Viral

Resepi Daging Rangup (Crispy Beef)

Bahan-bahan: (3-4 orang makan)

400g daging
1 biji bawang Holland
2 sudu besar kicap cair
1 butir telur
2 ulas bawang putih
1 sudu empingan cili
1-2 cawan tepung jagung
1 sudu besar lada sulah
1 sudu besar kicap manis
3 sudu besar sos tomato
2 sudu besar cuka
1 sudu besar bijan(disangai)
Garam dan gula secukup rasa

1.Saya akan gunakan bawang Holland untuk buat bawang goreng dan minyak bawang untuk buat nasi bawang tu.

2.Hiris bawang nipis-nipis. Goreng dengan minyak sedikit. Saya ada letak secubit garam semasa goreng bawang ni. Bawang Holland ni manis kalau dikorek hingga terkaramel.

3.OK bawang dah terkaramel. Bau dia menggiurkan. Keluarkan dari kuali dan bahagi kepada dua bahagian. Satu bahagian untuk nasi, satu lagi untuk sos crispy beef.

4.Kita potong daging nipis-nipis, lembing kurang 1-1.5cm tebal. Kalau boleh, gunakan bahagian daging yang lembut, seperti batang pinang atau rimau menangis. Barulah rangup diluar, lembut di dalam.

5.Kita perap dengan bawang putih, kicap cair, telur dan lada sulah. Tambah garam jika perlu. Biarkan sebentar agar ramuan mesra. 30 minit dah cukup.

6.Sekarang masukkan tepung jagung, gaul-gaul sampai setiap hirisan daging di selaput tepung. Selain tepung jagung, saya rasa tepung yang paling sesuai adalah tepung kentang(potato starch).

7.Goreng! Minyak kena panas. Jangan masukkan sekaligus. Masuk satu-satu. Dah kuning, angkat! Ni gambar saya goreng daging ni buat kali kedua (double fry) agar lebih garing.

8.Angkat, dan toskan minyak berlebihan. Ambil satu dan rasa. Aduhai, berkeriuk diluar, tapi masih berjus di dalam. Kalau hidang macam ni je pun, InsyaAllah licin dikerjakan anak-anak. Tapi, sabar dulu!

RESEPI SOS SALUT DAGING CRISPY
1.Kita buat sos untuk gaul dengan daging tadi dulu. Tumis bawang putih, masukkan empingan cili (chili flakes). Kalau nak guna cili kering atau cili kisar pun boleh.

2.Masukkan sos tomato. Selain kicap, tomato mengandungi monosodium glutamate, dan itu akan memberi rasa umami pada sos ni nanti. Barulah sedap! Kalau pekat sangat, masukkan air sikit.

3.Ni kicap manis. Berikan rasa lemak dan seimbangkan rasa masin dan masam tadi. Sama macam tomato, kicap pun penambah rasa umami. Barulah dapat mengecapi keenakan makanan.

4.Tambah sedikit cuka! Siapa yang rasa-rasa tak boleh makan cuka, tukarlah kepada limau nipis atau limau kasturi. Sejujurnya, untuk resepi ni, cuka lebih sedap. Ia beri rasa “tangy”. Tak tahu dalam BM istilahnya apa.

5.Akhir sekali masukkan bawang goreng kita tadi. Bawang terkaramel ni akan menjadikan sos ni unik, dan lain dari sos masam manis yang biasa kita buat. Jadi, yang ni jangan tak letak.

6.Tuang daging yang dah digoreng tadi, dan gaul laju-laju. Biar sos tu menyelaputi setiap inci daging. Kalau sos tadi pekat dan likat, InsyaAllah kerangupan daging ni tak terjejas.

7.Lupa pula nak masukkan bijan. Tabur sikit dan dah boleh hidang! Masa nak pindah ke dalam pinggan, boleh curi lagi sekeping daging untuk rasa. Bukan ada orang perasan. Haha!

8.Siap!

Selamat mencuba!
Sumber: Kamarul Ariffin Nor Sadan


Resepi Dal Sayur Telur Hancur, Permintaan Suami Rindu Air Tangan Arwah Emak Selepas 14 Hari ‘Pergi’..

Dalam kerinduan, ada pula kejadian lucu yang berlaku. Memang boleh keliru dibuatnya, antara biji kacang dal dan biji jagung yang seakan itu. Sebagaimana, kejadian yang benar berlaku dari suami kepada Puan Maizan ini yang telah tersalah beli bahan dan terpaksa berpatah semula ke kedai.
Hati isteri mana yang tidak mahu turutkan permintaan suami yang kerinduan dan keinginan untuk menikmati kuah dal sayur telur hancur dari resepi arwah emaknya. Menurut wanita tersebut, tekstur kuah dal ini sangat pekat dan memang sedap dimakan bersama roti canai. Jom cuba!

Baca juga: Resepi Sambal Ikan Bilis Melahar Negeri Sembilan, Boleh Tahan 3 Bulan!
RUPA BIJI KACANG DAL & BIJI JAGUNG YANG SEAKAN SAMA, BUAT SUAMI KELIRU
Gambar: Kuah dal sayur telur hancur makan dengan roti canai.

Kisahnya…suruh encik suami belikan kacang dal, sekali dibawa pulangnya jagung yang buat pop corn. Katanya macam kacang dal, sudah tak pasal-pasal dia kena pergi kedai lagi beli kacang dal.

Semalam dia request nak makan dal macam arwah emak dia masak. Dal sayur telur hancur, teringat dengan mak katanya. Nasib baiklah dulu sempat belajar dengan mak buat dal ni.
14 hari tanpa mak, Al-Fatihah mak. Semoga mak tenang di sana.
Saya panjangkan resipi dal mak mentua saya. Semoga pahala sampai kepada arwah. Aamiin.
RESEPI DAL SAYUR TELUR HANCUR
BAHAN-BAHAN:
Gambar: Rempah dalca import dari kelate.

300gm kacang dal (direbus sampai empuk).
Bawang merah 10biji+ bawang putih 2 ulas+halia 2 inci (diblander).
Rempah kari atau rempah dalca lebih kurang 6 sudu makan.
Cili kisar ikut kepedasan.
Sayur terung, carrot, kacang panjang, kentang, (dipotong dadu).
2 biji telur.
Air asam jawa.
Isi ayam atau daging (optional, tak nak letak dua-dua pun boleh bagi yang vegetarian).

CARA-CARA:
Gambar: Dal sayur telur hancur.
1. Tumis bahan blander + cili kisar + serbuk kari sampai pecah minyak.
2. Masukkan isi ayam/daging. Tunggu sampai empuk.
3. Masukkan kacang dal, masukkan air sedikit, masukkan sayur.
4. Bila sayur dah empuk, pecahkan telur dan kacau supaya tidak berketul.
5. Masukkan sedikir air asam jawa. Perasakan dengan garam, gula dan sebagainya.
Dal ni agak pekat, sedap di makan dengan roti.
Gambar: Jagung vs kacang dal. Jagung tu nanti kita buat popcorn je lah.
Sumber: Facebook Puan Maizan via Masak Apa Hari Ni..(MAHN)


Resepi Diet Snek Oat Pisang, Makan Ini Je Boleh Turun Berkilo-Kilo!

Oat dan pisang merupakan makanan utama dalam mengamalkan pemakanan sihat. Biasanya, bagi mereka yang sedang diet nasi akan digantikan dengan oat dan dimakan bersama lauk-lauk pilahan seperti sup sayur atau sup ikan.
Selain itu, oat juga dijadikan makanan breakfast dipadankan dengan susu serta buah. Bagi anda yang ketandusan idea, apa kata cuba resepi jemput-jempu oat pisang. Gabungan pisang dan oat memang sedap dan yang paling penting mestilah kenyang. Jom tengok!

Baca juga: Cara Buat Yong Tau Foo Sama Macam Pasar Malam Tapi Versi Diet
RESEPI DIET SNEK OAT PISANG, MAKAN INI JE BOLEH TURUN BERKILO
Selain makan oat Hajar sebagai sarapan pagi. Saya juga variasikan rolled oat menjadi jemput-jemput rolled oat. Macam mana saya & husband boleh turun banyak berkilo-kilo dalam sebulan selain daripada yang sepatutnya cut, saya tak pernah culas dalam menjaga pemakanan sihat selama 6 bulan.

Sarapan pagi saya biasa kompleks supaya kenyang lama. Jadi waktu-waktu lain tak ada la saya makan banyak sangat cukup keperluan sahaja. Mungkin anda tiada idea nak variasikan rolled oat, jadi bolehla try resipi ni. Next nanti saya kongsi yang lain.
1. Pisang (biasa saya guna chavendish, tapi sebab tak ada dekat Kuching saya guna je pisang emas) Sukatan pisang ni kalau banyak nanti lembik susah nak kepal-kepal bulat tapi sebab saya nak buat stok jadi guna 4 biji, kemudian lenyek-lenyek.

2. Callebaut dark chocolate 70% koko ke atas dipotong-potong kecil anggaran 10 biji.

3. Serbuk koko 100% Van Houten 1tbsp, chiaseed 1tsp.

5. Badam bakar anggaran 20biji potong-potong pecah-pecahkan.

6. Kismis sultanah 1tbsp potong-potong kecikkan.
7. Letak 2tbsp sunflower seed yang dah bakar.

8. Rolled oat dah siap bakar, letak sehingga boleh dijadikan jemput-jemput, bulat-bulat kepal-kepal.
9. Gaul semua bahan 1-8. Buatla jemput-jemput. Siap untuk dimakan.
10. Boleh simpan peti sejuk untuk jadikan makanan cemilan.
Sumber: Facebook Siti Hajar Hussein


Resepi Dimsum Ekspres Simple & Sedap. Confirm Jadi, Confirm Halal!

Bagi yang suka masakan Cina, mesti dimsum ni salah satu favourite anda.
Ia sebenarnya merupakan sejenis kuih-muih yang berasaskan doh kenyal dan berintikan sayuran atau makanan laut. Biasanya kita boleh tengok dekat kedai ianya dikukus dalam bakul pengukus kecil tu. Bila buka, ada macam-macam jenislah dalam tu ; antaranya siew mai, dumpling, vege ball dan sebagainya.

Oleh kerana ia dimasak secara kukus, jadi bila gigit dimsum ni memang juicy, gebu, dan intinya pula macam bergabung dan ‘meletup’ dalam mulut.
Fuh, serius sedap!

Yang tak pernah makan pun, kalau cuba mesti suka.

Foto Kredit: HerWorld
Tapi sesekali bila teringin nak makan tu, susah juga nak cari dimsum yang halal dekat kedai kan?
Jadi apa kata kita cuba buat dimsum homemade sendiri saja dekat rumah.
Dalam perkongsian ini, kami berbesar hati kerana dapat berkongsikan step-by-step yang cukup terperinci oleh Nur Adiba Amira. Jom tengok resepi dimsum yang sangat mudah selanjutnya di bawah ini.
Resepi Dimsum Kukus Simple & Sedap. Confirm Jadi!
Memandangkan ramai yang bertanya resepi dimsum kukus ni so saya sharelah. Benda sedap kita kongsi bersama kan?
Saya sertakan step-by-step untuk buat dimsum simple dan confirm jadi!
Bahan-bahan
Untuk inti:

Ayam kisar
Carrot cincang
Bawang cincang
Lada hitam yang ditumbuk / kisar
Sedikit tepung jagung (Tujuan letak tepung nak bagi cantik supaya tak terlerai masa proses kukus)
Sedikit garam

*Boleh jugak nak letak udang cincang / crab filament. Ikut citarasa masing-masing ok!

Untuk kulit:

Ready made dumpling pastry (Saya guna kulit yang siap dijual macam dalam gambar di bawah ni. Ada logo halal JAKIM ye.)

* Boleh juga buat kulit pakai tepung sendiri. Tapi ni resepi dimsum ekspres saya guna yang dah siap je.

Cara-cara
1. Gaul Bahan Inti
Mula-mula gaulkan isi ayam dengan bahan-bahan inti tadi. Tak perlu campur air ye.

2. Potong Dumpling Pastry
Kemudian bahagikan dumpling pastry tadi kepada 2.
Ingat ya. Kulit ni jangan terlalu kena air di permukaan tapak. Sebab nanti dia lekat dengan periuk kukus.
Kalau nak elak lekat, letak sikit minyak pada periuk.
3. Isikan Inti & Lipat
Seterusnya isikan inti ke dalam kulit tadi dan lipatkan. Cara nak lipat ni sebenarnya ada macam-macam teknik. Tak kisahlah nak pilih yang mana.
Ini cara saya lipat.

https://media.siraplimau.com/2019/11/72199025_716666042180338_8778608180281212928_n.mp4
4. Kukus
Sementara melipat tu boleh sediakan periuk pengukus.
Bila dah siap, kukus lebih kurang 15 minit hingga 20 minit.

5. Siap Dihidang Bersama Sos
Bila dah siap, macam nilah rupanya.

Boleh makan begitu saja atau kalau nak lagi sedap makan dengan sos Thai ni. Jangan risau. Halal ye.
Boleh jumpa dekat Mydin, Tesco, Giant kebanyakan pasaraya semua ada.

Mudah Je, Bolehlah Cuba!
Simple rupanya nak buat dimsum ni kan? Kalau pergi pasaraya tu, bolehlah cari dumpling pastry tu simpan buat stok. Bila rasa teringin tu, buat sendiri je dekat rumah nanti.
Boleh makan puas-puas dan confirm halal!
Selamat mencuba dan selamat menjamu selera.

*Resepi dimsum kukus ini dikongsikan oleh Nur Adiba Amira menerusi Facebook. Ia telah disunting dan diterbitkan semula dengan kebenaran, Untuk sebarang pertanyaan dan maklumat lanjut berkaitan resepi, boleh rujuk post asal di SINI.


Resepi DIY Tepung Penaik, Hanya Guna 3 Bahan Mudah Yang Ada Di Dapur!

Tengah ada mood nak buat kek, boleh pula tepung penaik tak ada di rumah. Tepung penaik atau dikenali sebagai ‘self raising flour’ merupakan bahan penting dalam penghasilan kek.
Justeru itu, usah risau sekiranya situasi ini terjadi kepada anda kerana Puan Fazira Fauzi telah pun berkongsi resepi DIY tepung penaik yang boleh dibuat sendiri di rumah.

Baca juga: Resepi Minuman Barli, Hilang Rasa Pedih & Tak Puas Kencing Bila Kena Kencing Kotor Ketika Hamil
BOLEH BUAT KEK DENGAN MENGGUNAKAN DIY TEPUNG PENAIK INI

RESEPI TEPUNG NAIK SENDIRI
BAHAN-BAHAN:

500gm tepung gandum
7 sudu teh baking powder
1 sudu teh garam
CARA PENYEDIAANNYA:

1. Campur semua bahan dan ayak sebanyak tiga kali.
2. Kemudian simpan di dalam bekas yang bersesuaian.
TIPS LAIN!
Menjengah di ruangan komen, terdapat pelbagai pertanyaan yang diajukan oleh warga netizen. Antaranya mengenai tempoh berapa lama ia boleh bertahan. Menurut, Puan Fazira ia tidak boleh dibiarkan terlalu lama sekadar cukup untuk buat kek 2 hingga 3 kali sahaja.

Selain itu, ketika mengukur bahan menggunakan sudu teh ianya tidak perlu membukit dan jenis tepung gandum pula boleh menggunakan dari ‘brand’ apa sahaja.

Sumber: Facebook Fazira Fauzi via Masak Apa Hari Ni..(MAHN)


Tak Payah Tunggu Berjam-Jam, Guna Je Resepi Buat Dodol Guna Breadmaker. Mudah!

Dodol merupakan antara menu pemanis mulut tradisional yang sangat popular dalam kalangan masyarakat Melayu. Namun, cara pembuatan dodol ini adalah sangat sukar dan memakan masa yang lama untuk disiapkan. Nak beli yang dijual di luar pun agak sukar untuk dijumpai pada zaman sekarang. Jadi, ada tak resepi dodol yang mudah dan sedap?
Berikut merupakan satu perkongsian di laman Facebook tentang cara buat dodol dengan menggunakan breadmaker. Nampak mudah dan tidak memakan masa yang lama, anda juga boleh cuba buat dodol menggunakan resepi ini sempena Hari Raya nanti!

Baca juga: Seronoknya Dapat Duit Raya! Tapi Kena Tahu 4 Hukum Ini Dahulu Sebelum Beri Duit Raya Tu..
RESEPI DODOL GUNA BREADMAKER, TUP TUP DAH SIAP!
Sambil masak untuk berbuka petang tadi sempat la buat dodol sikit. Guna breadmaker je senang kerja. Saya guna santan fresh yang pekat. Alhamdulillah dodol jadi kilat berminyak hasil daripada santan asli.

Air gula:
-2 ketul gula melaka (anggaran 250g)
-500g gula merah (yang hancur)
-2 helai daun pandan
-500ml air
Bahan lain:
-500ml santan segar yg pekat atau 1 kotak kecil santan kotak Kara + air utk cukupkan 500ml
-500g tepung pulut
-Sikit garam
-5 sudu besar gula pasir (kalau suka manis boleh tambah lg 2 sudu besar)
-1 sudu besar minyak masak kalau guna santan kotak

Cara-caranya:
1. Masakkan bahan untuk air gula sampai semua gula larut. Sejukkan dan tapis masuk dalam mangkuk.
2. Masukkan bahan lain dalam mangkuk. Kacau-kacau semuanya supaya sebati. Kisar adunan kejap supaya tepung tak bergentel.
3. Tapiskan bahan yang dikisar masuk dalam breadmaker tin.
4. Tutup breadmaker dan tekan menu jem. Biarkan sampai selesai. Lepas tu tekan lagi sekali menu jem (3 round menu jem berjalan)
5. Sejukkan sekejap sebelum angkat tin daripada breadmaker. Hati-hati sebab tin akan jadi terlalu panas ye.
Selamat mencuba!
Sumber: Azie Surip


Resepi Doh Pizza Hanya Guna 2 Bahan, Memang Gebu Macam Di Kedai!

Pizza merupakan antara makanan segera yang mendapat tempat di hati orang ramai. Bukan sahaja didatangkan dengan pelbagai rasa malah menu ini juga sangat mengenyangkan. Namun, harga pizza yang dijual di luar boleh dikatakan agak mahal untuk dimakan bersama keluarga yang ramai. Jadi, salah satu caranya adalah dengan buat doh pizza sendiri hanya dengan guna 2 bahan sahaja!
PIZZA DOH 2 BAHAN

Preparation: 10 minit
Bake : 12 minit
Saya kongsikan cara buat pizza doh guna 2 bahan. Hanya TEPUNG dan GREEK YOGURT.

BAHAN-BAHAN
1 1/2 cawan Tepung

1 cawan Greek Yogurt

CARA MEMBUATNYA
1.Gaulkan tepung dan yogurt hingga sebati dan tak melekat di tangan.

2. Taburkan sedikit tepung di pelantar bersih untuk menguli doh.
3. Dengan rolling pin atau tangan sahaja pon boleh.. rolled bulat nipis atau setebal yang diinginkan. Roll di atas baking paper, lebih mudah untuk letak atas baking tray nanti.

TOPPING
1. Gunakan apa yang anda gemari yang ada dalam fridge. Pizza saya ni layer pertama ialah tomato sauce, cebisan salmon dan tuna (lebihan sashimi dinner malam tadi), yellow pepper, smoked paprika, spinach dan sebanyaknya cheese.

2. Bakar pada suhu 190 degrees (mine is fan forced oven) selama 10-12 minit. Pastikan oven dipanaskan terlebih dahulu.

Siap!

NOTA
Sepanjang guna resipi mudah buat pizza ni.. samada tepung gandum unbleached, tepung naik sendiri mahupun tepung free from gluten boleh digunakan. Takda masalah.
Cuma bezanya doh tepung gandum jadikan pizza lebih rangup dan garing. Tepung naik sendiri pizza jadi agak lembut gebu. Tepung wholemeal pon sedap juga. Ikut la mana-mana stok kat pantry tu ya. Jangan susah-susah.
Sumber : Emanuel Koknga


Aneka 5 Resepi Donat Mudah. Ada Versi Pisang & Labu, ‘Confirm’ Gebu!

Rakyat Malaysia memang gemarkan donat.
Tengok sajalah francais donat yang makin banyak di negara ini, antaranya Big Apple, Dunkin Donut, Krispy Kreme.

Tak kiralah untuk sarapan, minum petang, atau juadah berbuka puasa, donat mesti mudah didapati di mana-mana. Kedai kek dan roti pun ada banyak pilihan donat yang sedap-sedap.
Dengan 5 resepi donat di bawah, anda tentu dapat menghasilkan sendiri donat yang anda idamkan – gebu, lembut, dan cair di mulut.

Aneka 5 Resepi Donat Mudah. Ada Versi Labu & Pisang, ‘Confirm’ Gebu!

1. Resepi Donat Labu Manis Kakbesah
Donat labu ini memang sangat istimewa. Dengan aroma labu dan warna yang kekuningan, ia memiliki kemanisan semulajadi yang menggiurkan.
Bagi sesiapa yang tak berapa minat dengan labu pun, mesti akan tetap menggemari rasanya yang lazat.
Rata-rata mereka yang telah mencubanya akan mengulang kembali resepi donat ini atas permintaan ramai.
Mudah saja membuatnya, mari tengok langkah di bawah.

Bahan-bahan

1 kg tepung
11/2 peket yis segera mauripan(jumlah brt=16g)
2 sudu besar susu tepung
1/2 sudu makan garam
300 gm labu yg telah direbus empuk
3 biji telur besar
1/2 cawan gula
1 cawan rata majerin
castor sugar secukupnya untuk ditabur pada donat

Cara-cara
1. Gaul rata tepung, susu & yis.
2. Menggunakan blender, kisar telur & gula hingga hancur. Campurkan labu rebus, blend lagi. jika kental sangat campurlah sesudu dua air suam. Campurkan garam & majerin, blend hingga sebati.
3. Campurkan bahan yg dimesin ke dalam tepung & uli hingga menjadi satu doh yg kenyal & licin. Dalam 10-15 minit. (tambah sedikit air jika perlu, semasa menguli tada)

4. Biar doh mengembang lebih kurang 1 jam.

4. Gentel bulat doh lalu dileperkan. Susun atas dulang yang telah ditabur sedikit tepung.

5. Bila doh mengembang sekali lagi, bolehlah dibuat lubang dengan jari lalu digoreng dgn api perlahan hingga masak kedua-dua bahagian.

6. Bila telah keperangan, angkat & tos kan donat. Semasa masih suam, golekkan ke dalam gula castor.

7. Siap!

*Resepi oleh kakbesah dari MyResipi.com (http://www.myresipi.com/recipes/13844-donut-donat-labu-manis-kakbesah)

2. Resepi Donat Bakar
Bagi yang lebih meminati rasa ‘plain’ dan kurang berminyak, anda disyorkan untuk mencuba resepi donat bakar ini.
Menurut pemilik resepi ini, adunan dalam resepinya ini boleh digunakan untuk menggoreng dan juga membakar.
Bagus juga tak payah balik-balikkan donat dalam kuali tu kan? Senang cerita, memang sesuai untuk yang terlebih ‘rajin’.

Bahan-bahan

500 g tepung roti
100 g gula halus
1/2 cawan susu tepung
2 sk yis segera (mauripan)
75 g mentega/majerin – lembut
3 biji kuning telur
225 ml air hangat ( 1 cwn + 2 sb)
minyak masak untuk goreng terendam

Cara-Cara
1. Campurkan kesemua bahan kecuali minyak masak dan pukul hingga sebati dan doh tak melekat pada mangkuk pengadun.

3. Tutup dan rehatkan adunan hingga kembang 2 kali ganda lebih kurang 40-45 min

4. Kempiskan doh,canai dan terap dengan penerap donut.

5. Panaskan minyak dan goreng donut hingga kekuningan dengan api sederhana panas.

6. Angkat donut dan toskan di atas kertas serap minyak, sejukkan.

7. Salutkan donut dengan gula halus/serbuk dan boleh dihidangkan.

8. Untuk membuat donut bakar – selepas step (2) doh dikempiskan, ambil sedikit doh, bulatkan dan bubuh di dalam mangkuk kertas/muffin dan rehatkan sebentar hingga kembang. Sapu sedikit kuning atau putih telur dan taburkan gula halus dan bakar di dalam oven hingga keperangan.

*Resepi oleh kakfida dari MyResipi.com (http://www.myresipi.com/recipes/11560-donut-donat-goreng-bakar-a)

3. Resepi Donat Pisang
Kalau ada banyak lebihan pisang yang sudah masak ranum, selalunya kita akan terfikir untuk buat cucur pisang kan?
Haa… Kali ini apa kata anda cuba buat kejutan sedikit pada deria rasa dengan membuat donat pisang.
Kelainan ini tentu menarik dan unik. Pisang pula amat mudah untuk didapati.
Aromanya tentu akan ‘naik’ sewaktu menggoreng. Terbaik!

Bahan-bahan

400 g tepung roti
100 g tepung gandum
11 g yis segera (1 peket)
100 g gula halus
1/2 sk garam
1 sk bread improver (opt)
1/2 cawan air
3 biji kuning telur
300 g pisang – lecek
100 g mentega – lembut
minyak masak untuk goreng terendam

 Cara-cara
1. Ayak tepung2 kedalam sebuah mangkuk dan campurkan yis,gaul rata dan masukkan gula,garam,kuning telur dan tambahkan air sambil dikacau rata. Masukkan pula pisang lecek dan mentega dan kacau sebati.

2. Kemudian uli doh hingga tidak melekat pada mangkuk.(Tambah tepung jika adunan lembik atau tambah air jika adunan kering)

3. Rehatkan doh 20-30 min hingga kembang.

4. Kempiskan doh,canai dan terap seperti donat biasa atau bulat2kan saja.

5. Panaskan minyak dan goreng hingga kekuningan.Angkat dan toskan.Biar sejuk.

6. Salutkan donat pisang dengan gula atau choc cair ikut selera.

7. Boleh juga dibakar.

*Resepi oleh kakfida dari MyResipi.com (http://www.myresipi.com/recipes/11567-donut-donat-pisanga)

4. Resepi Donat Cinnamon
Aduhai, sekali terpandang gambar donat ini memang boleh terus jatuh cinta.
Itupun belum lagi memakannya. Sungguh gebu dan montel!
Bila sebut tentang kayu manis atau ‘cinnamon’, tentu ramai yang teringat pretzel Aunty Anne’s.
Resepi donat ini tentulah tidak sama seperti pretzel, namun rasanya dan aroma kayu manis ini amat lazat untuk anda nikmati gaya mewah di rumah.
Paling enak apabila dimakan bersama teh panas!

Bahan-bahan

Bahan2:
1 pek tepung donut 1/2kg
1 pek yis (disediakan dalam pek)
1 pek gula (disediakan dalam pek)
90g butter/marjerin
1 cawan air
1 biji telur (dipukul sedikit)
sedikit garam & serbuk kulit kayu manis

Cara-cara

Campurkan yis bersama tepung donut
Campurkan air bersama sedikit garam & masukkan sedikit demi sedikit ke dalam adunan tepung
Masukkan telur & uli menjadi doh
Masukkan butter/marjerin ke dalam doh
Uli sehingga doh menjadi kental selama 20-25minit
Rehatkan doh selama 15 minit @ doh naik 2 kali ganda
Bentukkan & rehatkan selama 20-25minit
Goreng & salutkan dengan gula yang disediakan & taburkan sedikit serbuk kayu manis!
Selamat mencuba!

*Resepi oleh fathinzarina dari MyResipi.com (http://www.myresipi.com/recipes/20602-donut-cinnamon-sugar-super-easy)

5. Resepi Glazed Doughnut
Untuk resepi donat yang terakhir, kami ingin ketengahkan cara membuat ‘glazed doughnut’ ala Krispy Kreme.
Rasa yang lemak manis, gebu, dan berkilau, itulah senjata mereka yang menjual donat ini.
Anda pun boleh buat sendiri di rumah atau hidangkan untuk tetamu pada hari keramaian.
Tentu nampak meriah dengan warna yang memukau!

Bahan-bahan

1 sudu kecil dry yeast
1/4 cwn air panas
1 1/2 cwn susu segar (suam)
1/4 cwn gula halus
1 sudu kecil garam
2 biji telur
1/3 cwn shortening
5 cwn tepung gandum / high-protein
Minyak yg cukup untuk menggoreng
 GLAZE : 1/3 cwn butter | 2 cwn gula aising | 1 1/2 sudu kecil vanilla | 4 sudu besar air panas ( tambah jika perlu)

Cara-cara

Taburkan yis kedlm air panas dan biarkan 5 minit.
Campurkan semua bahan-bahan ke dalam mixing bowl dan pukul hingga sebati. (Guna tangan pun boleh, tapi lenguh la sikit) Mix sampai doh tak melekat pada bowl.
Uli doh tadi selama 5 minit.(Lepas geram kat sapa2 time ni. Tak rasa penat sangat tgn tu. hehe). Simpan dalam bowl dan tutup. Biar sampai kembang 2 kali ganda.
Tabur tepung atas papan canai.
Canai doh tadi sampai 1/2 inci.
Guna Doughnut cutter (acuan donat) untuk potong. Tutup dgn kain dan biarkan hingga kembang sekali lagi.
Goreng dalam minyak yang telah dipanaskan. Pastikan dah panas betul, kalau tak nanti donat tu tak cantik dan serap byk minyak. Flip kan dia supaya garing rata.
UNTUK GLAZE : Cair kan butter dlm periuk (tak perlu didihkan). Lepas tu, masukkan gula aising dan vanilla. Kacau 2-3 round pastu tutup api. Campur beberapa sudu air panas sampai glaze jadi “nipis”(Tak pekat, tak cair sgt). Celup kan donat-donat tadi masa tgh panas-panas lagi. Susun atas cooling rack bagi lebihan gula drip off.
Bila dah sejuk, taddaaaaa! donat yg berkilauan dan sedap!

*Resepi oleh mommamia dari MyResipi.com (http://www.myresipi.com/recipes/8530-glazed-doughnut)
Foto Kredit: lahaciendaapts.com
Pelbagai Resepi Donat Yang Mudah Untuk Anda Pelbagaikan Hidangan
Donat yang gebu dan cair di mulut memang tak dapat dibayangkan kenikmatannya.
Lebih-lebih lagi apabila dihidangkan panas-panas bersama kopi atau teh.
Kalau buat sendiri, bolehlah juga bajetkan masa yang sesuai untuk berbuka puasa nanti.
Bagi peminat donat, memang tak sah kalau tak cuba semua resipi donat dalam senarai ini. Mudah, kan?

Penafian: MyResepi.com dan SirapLimau.com adalah sebahagian daripada usahasama syarikat Dua Marhalah Sdn Bhd. Semua maklumat yang dipaparkan adalah tertakluk kepada hakcipta syarikat ini.